SRA | Adroddiad Blynyddol 2015/16 | Solicitors Regulation Authority\nMae ein Hadolygiad Blynyddol 2015/16 yn trafod ein perfformiad yn erbyn yr amcanion a nodir yn ein Strategaeth Gorfforaethol a gweithgareddau rheoleiddiol allweddol o'r flwyddyn a adroddwyd.\nLawrlwythwch (PDF 27 tudalen, 8MB)\nCroeso i Adolygiad Blynyddol 2015/16. Adolygiad yw hwn sy’n dangos beth rydym wedi bod yn ei wneud dros y flwyddyn yn yr holl feysydd sy’n bwysig i’n gwaith, yn ogystal ag edrych ar rai o’r prif themâu ac ar sut y mae pethau wedi newid dros y blynyddoedd diwethaf.\nRoedd 2015/16 yn gyfnod prysur inni ac rwy’n falch ein bod wedi gwneud cynnydd da. Nid yn unig y mae ein rhaglen ar gyfer newid yn parhau i wella’n ffordd o weithio, ond mae’n golygu hefyd ein bod yn symleiddio ac yn diweddaru ein model wrth reoleiddio.\nNod ein rhaglen graidd i ddiwygio ein gwaith rheoleiddio – Edrych i’r Dyfodol – yw cymryd camau pellach i ddatblygu marchnad gyfreithiol gystadleuol a modern, a hynny gan ddiogelu defnyddwyr ar yr un pryd. Mae lleihau biwrocratiaeth, cael gwared ar gyfyngiadau diangen, canolbwyntio ar safonau proffesiynol ac annog arloesi yn golygu y gall cwmnïau cyfreithiol gynnig mwy o wasanaethau mewn ffyrdd newydd.\nMae hynny'n sicr o annog twf mewn gwasanaethau fforddiadwy, hygyrch i'r cyhoedd ac i fusnesau.\nYn amlwg, mae’n bwysig bod cyfreithwyr yn cynnig gwasanaethau cyfreithiol o ansawdd da, ac mae hynny’n golygu bod angen safonau uchel cyn y gall pobl ddechrau gweithio yn y proffesiwn. Yn 2015/16, cymerwyd camau o bwys wrth inni agor y drws i’r proffesiwn drwy ffyrdd newydd o roi hyfforddiant sy’n galluogi pobl i ennill cyflog wrth ddysgu, ac wrth gyflwyno un arholiad i’r holl ddarpar gyfreithwyr\nCam arall oedd gwella'r modd y gall pobl fynd ati i ddefnyddio gwasanaethau cyfreithwyr, a hynny drwy lansio, yn gynharach yn y flwyddyn, ein system boblogaidd ar-lein i chwilio am gwmnïau cyfreithiol. Mae’r system hon eisoes yn cael ei defnyddio’n helaeth, ac mae’n wasanaeth sy’n helpu’r cyhoedd i weld y wybodaeth y mae ei hangen arnynt er mwyn gwneud dewis da wrth fynd at gyfreithiwr. Ym mis Hydref, cyhoeddwyd papur trafod ynghylch rhannu gwybodaeth am gyfreithwyr. Roedd hyn yn datblygu’r gwaith hwn ymhellach ac yn edrych ar sut y gallwn ddatblygu ein gwasanaethau yn y blynyddoedd nesaf.\nMae miloedd o bobl wedi ein helpu i ddatblygu ein rhaglenni diwygio eleni, ac i mi, mae hynny’n hynod bwysig. Nid gwrando ar farn pobl yn unig a wnaethom, ond yn go bwysig, rydym wedi gwrando ar sut y gallwn roi gwasanaethau gwell i gwsmeriaid a gwella sut a pha bryd y gwnawn ein gwaith. Rydym wedi ymdrechu’n galed i geisio barn rhanddeiliaid, boed drwy ein hymgyrch Mater o Ymddiriedaeth (gan ofyn i gyfreithwyr a’r cyhoedd fel ei gilydd eu barn am yr hyn y dylai ddigwydd pan aiff pethau o chwith), ein digwyddiadau o bob math a’n gwaith ar y cyfryngau cymdeithasol sy’n cyrraedd mwy a mwy o bobl yn gynyddol. Fy hun, rwy’n credu ei bod hi’n bwysig ein bod ni’n achub ar bob cyfle i siarad â’r cyhoedd a’r proffesiwn – a dyna’n union a wnaethom. Rydym yn gwneud hyn er mwyn ateb anghenion pawb y mae angen gwasanaethau cyfreithiwr arnynt, y rheini sy’n pryderu am yr hyn y mae cyfreithwyr wedi’i wneud, ac yn wir y cyfreithwyr eu hunain.\nMae gennym fwy o lawer o hyd i’w wneud. Ond yn 2015/16 fe osodwyd y sylfeini ar gyfer parhau i wneud cynnydd a diwygio pethau yn y blynyddoedd sydd i ddod. Bu’n flwyddyn dda, ond fel erioed, mae gennym fwy o lawer o hyd i’w wneud.\nOs hoffech chi gael rhagor o wybodaeth, fe allwch chi ddarganfod mwy am sut yr ydym yn gweithio ac am ein blaenoriaethau ar ein gwefan a thrwy ein sianeli ar y cyfryngau cymdeithasol. Rwyf wastad yn awyddus i glywed sylwadau pobl, felly cysylltwch ar bob cyfrif.\nCadeirydd Bwrdd yr Awdurdod Rheolei Cyfreithwyr\nMae’r Awdurdod Rheolei Cyfreithwyr yn rheoleiddio 170,000 o gyfreithwyr a 10,400 o gwmnïau cyfreithiol yng Nghymru a Lloegr. Rydym yn gweithio er budd y cyhoedd, gan ddiogelu defnyddwyr a gosod a gorfodi safonau proffesiynol da. Rydym hefyd yn gweithio i sicrhau bod gwasanaethau cyfreithiol fforddiadwy ar gael, ac yn cefnogi rheol gyfreithiol a’r gwaith o weinyddu cyfiawnder.\nGosod safonau proffesiynol da\nRydym yn sicrhau bod y rheini sy’n dechrau gweithio yn y proffesiwn yn addas i wneud hynny a’u bod yn cyrraedd y safonau proffesiynol da y mae’r cyhoedd yn eu disgwyl. Fe wnawn hyn drwy oruchwylio addysg a hyfforddiant proffesiynol, drwy osod y safonau ar gyfer dechrau gweithio, a thrwy sicrhau bod gan bawb sy’n gwneud cais i weithio gymeriad addas cyn caniatáu iddynt ddod yn gyfreithwyr.\nYn yr un modd, rydym yn asesu cwmnïau cyfreithiol a mathau eraill o gwmnïau er mwyn gofalu eu bod yn addas i gynnig gwasanaethau cyfreithiol, cyn caniatáu iddynt wneud hynny. Unwaith y mae’r unigolion a’r cwmnïau hyn wedi dechrau gweithio, rydym yn rhoi arweiniad a rheolau iddynt, ac yn ei gwneud yn ofynnol iddynt fanteisio ar gyfleoedd datblygu proffesiynol parhaus, er mwyn sicrhau bod y safonau hynny’n cael eu cynnal.\nRydym yn rhoi gwybodaeth am gyfreithwyr, am eu gwaith, ac am y safonau y gall y cyhoedd ddisgwyl eu gweld. Rydym yn gweithio tuag at sicrhau bod gwybodaeth berthnasol ac amserol ar gael i ddefnyddwyr, i’w helpu i wneud dewisiadau da wrth dalu am wasanaeth cyfreithiol.\nRydym yn sicrhau bod y cyhoedd wedi'u diogelu, a hynny drwy gymryd camau pan aiff pethau o chwith. Rydym yn gosod y gofynion o ran cael yswiriant indemniad, ac yn monitro hynny. Mae gennym hefyd gynllun iawndal. Mae’r gronfa hon yn bodoli er mwyn ad-dalu pobl sydd wedi colli arian yn sgil anonestrwydd neu ddiffyg gallu ar ran yr unigolion neu’r cwmnïau cyfreithiol yr ydym yn eu rheoleiddio.\nRydym yn monitro ac yn goruchwylio ymddygiad cyfreithwyr a chwmnïau yn unol â'r safonau yr ydym wedi’u gosod. Os na fydd cyfreithwyr neu gwmnïau yn cyrraedd y safonau hyn, rydym yn ymchwilio i’w harferion ac i’r modd y maent yn cydymffurfio â’n rheolau, ac os bydd galw, gallwn gymryd camau rheoleiddio fel rhoi dirwyon neu geryddu cyfreithwyr. Os bydd gennym bryderon difrifol am ymddygiad cyfreithiwr neu gwmni, byddwn yn eu herlyn drwy’r Tribiwnlys Disgyblu Cyfreithwyr, sy’n dribiwnlys annibynnol. Pan fydd galw, gallwn feddiannu ffeiliau ac arian cwmni er mwyn diogelu cleientiaid a'r cyhoedd yn ehangach, gan ddychwelyd y papurau a'r arian i'w perchnogion.\nGwasanaethau cyfreithiol fforddiadwy a hygyrch\nNid yw’r rhan fwyaf o bobl na busnesau bach yn defnyddio gwasanaethau cyfreithiol pan fyddant yn wynebu problem gyfreithiol. Gwyddom fod pobl yn ystyried bod gwasanaethau cyfreithiol yn ddrud ac yn anodd i’w defnyddio, ac felly rydym yn gweithio i greu marchnad agored, fodern a chystadleuol, a honno’n rhoi gwasanaethau mwy fforddiadwy a hygyrch. Er mwyn gwneud hyn, rydym wrthi'n adolygu ein gofynion rheoleiddio er mwyn sicrhau eu bod yn gymesur. Rydym hefyd yn cymryd camau i leihau biwrocratiaeth ddiangen, fel y gall cyfreithwyr a chwmnïau gynnal busnes yn haws a chynnig gwasanaethau newydd, gan ddiogelu defnyddwyr ar yr un pryd.\nPwy sy’n ariannu ein gwaith\nBob blwyddyn, rydym yn casglu ffioedd gan gyfreithwyr a chwmnïau cyfreithiol yng Nghymru a Lloegr, a chan gyfreithwyr a chwmnïau cyfreithiol sy’n gweithio ym maes cyfraith Cymru a Lloegr dramor.\nRydym yn ceisio adfer rhywfaint o’r arian neu’r holl arian a wariwn wrth ymyrryd mewn cwmnïau cyfreithiol neu wrth gymryd camau disgyblu yn erbyn y rheini sy'n cael eu rheoleiddio gennym. Rydym hefyd yn creu incwm drwy awdurdodi busnesau sydd â strwythurau gwahanol i gynnig gwasanaethau cyfreithiol o dan ein system reoleiddio, a thrwy roi tystysgrifau am enw da, ymhlith pethau eraill.\nMae gennym hefyd Gronfa Iawndal. Mae cwmnïau cyfreithiol a chyfreithwyr yn talu ardoll flynyddol tuag at y gronfa, a ninnau wedyn sydd yn gwneud unrhyw daliadau ohoni.\nFaint y mae cyfreithwyr a chwmnïau yn ei dalu\nMae’r ffi yr ydym yn ei chasglu yn cael ei gosod er mwyn ariannu neu ariannu’n rhannol bum sefydliad, gan gynnwys ni. Yn 2015/16, roedd pob cyfreithiwr yn talu £320 er mwyn gweithio, a chasglwyd £62.7m gan gwmnïau, gyda'r swm y mae pob cwmni'n ei dalu yn amrywio yn dibynnu ar faint a throsiant y cwmni hwnnw. Yn 2015/16, casglwyd cyfanswm o £105.8m.\nDylai ein dull o reoleiddio fod yn gost-effeithiol, yn fforddiadwy ac yn gymesur, a dyna pam ein bod yn monitro faint y mae cwmnïau a chyfreithwyr yn ei dalu bob blwyddyn tuag at y gwaith rheoleiddio hwnnw.\nYn sail i’n polisi ffioedd y mae egwyddorion sy’n cynnwys bod yn deg â’r rheini sy’n talu ffioedd a sicrhau sefydlogrwydd wrth bennu faint y mae’r rheini sy’n cael eu rheoleiddio yn ei dalu o flwyddyn i flwyddyn.\nEr ein bod wedi gweld cyfradd chwyddiant o 4.7% dros y pedair blynedd ddiwethaf, rydym wedi talu am y costau cynyddol hyn ein hunain, ac mae’r cyfanswm y mae unigolion a chwmnïau yn ei dalu i’r Awdurdod Rheolei Cyfreithwyr wedi aros yn gyson dros y pedair blynedd ddiwethaf.\n£53.6m £52.9m £54.1m £53.5m\nSut y mae’r ffi yn cael ei rhannu\nMae’r ffi yn cael ei rhannu rhwng y canlynol:\nCymdeithas y Cyfreithwyr, sef y corff sy'n cynrychioli cyfreithwyr (rydym yn rhan o Grŵp Cymdeithas y Cyfreithwyr)\nOmbwdsmon y Gyfraith, sef y sefydliad sy’n ymdrin â chwynion am gyfreithwyr pan fydd y cwynion yn gysylltiedig â’r gwasanaeth y maent yn ei roi\ny Bwrdd Gwasanaethau Cyfreithiol, sef y corff annibynnol sy'n gyfrifol am oruchwylio'r broses o reoleiddio cyfreithwyr yng Nghymru a Lloegr (gan gynnwys, er enghraifft, cyfreithwyr, bargyfreithwyr a'r rheini sydd wedi’u trwyddedu i wneud gwaith trawsgludo)\ny Tribiwnlys Disgyblu Cyfreithwyr, sef tribiwnlys statudol annibynnol sy’n delio ag erlyniadau a gaiff eu dwyn yn erbyn cyfreithwyr\nyr Awdurdod Rheolei Cyfreithwyr , sy’n rheoleiddio cyfreithwyr a chwmnïau cyfreithiol yng Nghymru a Lloegr.\nMae Ombwdsmon y Gyfraith a’r Bwrdd Gwasanaethau Cyfreithiol hefyd yn cael cyllid gan rannau eraill o'r proffesiwn cyfreithiol.\nYr Awdurdod Rheolei Cyfreithwyr 51%\nCymdeithas y Gyfraith 33%\nOmbwdsmon y Gyfraith a’r Bwrdd Gwasanaethau Cyfreithiol 13%\nY Tribiwnlys Disgyblu Cyfreithwyr 3%\nSut yr ydym yn gwario ein harian\nCostau staff 43%\nFfioedd cyfreithiol mewn achosion disgyblu 11%\nCamau ymyrryd 8%\nCostau eraill, fel treuliau swyddfa a rhaglenni ymchwil 21%\nY gwasanaethau yr ydym yn eu rhannu â Chymdeithas y Gyfraith, er enghraifft adnoddau dynol a’r adran gyllid 11%\nProsiectau fel adnewyddu tystysgrifau blynyddol ar gyfer cyfreithwyr 6%\nEnid Rowlands, Cadeirydd\n15 o aelodau sy’n goruchwylio holl waith yr Awdurdod.\nMae saith yn gyfreithwyr ac wyth yn aelodau lleyg, gan gynnwys y Cadeirydd.\nYn arwain cyfeiriad strategol yr Awdurdod\nYn delio â llywodraethu corfforaethol\nYn rheoli presenoldeb y sefydliad ar-lein a’n cyfraniad tuag at legalchoices.org.uk ac iclr.net\nYn hyrwyddo cydraddoldeb yn y sector, ac yn ymgorffori a chefnogi cydraddoldeb, amrywiaeth a chynhwysiant yn ein gwaith ni'n hunain\nYn ymwneud â rhanddeiliaid allanol drwy’r cyfryngau a digwyddiadau\nYn rhoi'r wybodaeth ddiweddaraf i staff a'u cynnwys yn ein gwaith\nYn gweithio gydag aelodau seneddol ac eraill\nCyfarwyddwr Gweithredol, Juliet Oliver\nYn canfod ac yn datrys materion cyfreithiol sy’n effeithio ar y sefydliad ac yn goruchwylio’r arferion cyfreithiol gorau a phroses effeithiol o wneud penderfyniadau\nYn cynorthwyo â’r gwaith o ddiwygio er mwyn rheoleiddio mewn ffordd fodern, a hynny drwy ddrafftio a rhoi cyngor cyfreithiol\nYn cynghori’r Prif Weithredwr a’r Bwrdd i sicrhau bod y sefydliad yn defnyddio’i bwerau mewn ffordd sy’n gyfreithlon ac yn gallu gwrthsefyll her\nCyfarwyddyd ynghylch Achosion Cyfreithiol\nCyfarwyddwr Gweithredol, David Middleton\nYn rhoi arweiniad ar nifer o faterion ac achosion drwy’r sefydliad\nYn cynghori unedau eraill drwy’r sefydliad\nYn gwneud penderfyniadau rheoleiddiol ffurfiol ynghylch achosion sy’n destun anghydfod, achosion amlwg neu achosion cymhleth\nGweithrediadau ac Ansawdd\nYn rheoli gweithrediadau ac yn monitro pa mor effeithiol ydynt\nYn awdurdodi unigolion a chwmnïau i ddechrau gweithio yn proffesiwn ac yn monitro pa mor addas ydynt\nYn sicrhau ansawdd, yn rheoli gwybodaeth ac yn cefnogi anghenion hyfforddiant\nYn delio ag ymholiadau gan y cyhoedd a’r proffesiwn\nYn gweinyddu'r Gronfa Iawndal ac yn ymyrryd mewn cwmnïau cyfreithiol pan fydd galw\nYn asesu risgiau, yn dadansoddi ac yn ymchwilio i adroddiadau a wneir am gyfreithwyr bob blwyddyn\nYn paratoi achosion i'w dwyn gerbron y Tribiwnlys Disgyblu Cyfreithwyr\nYn ymwneud yn rhagweithiol â chwmnïau ynghylch nifer o faterion ac yn cynnal ymchwil thematig i'r sector cyfreithiol\nCyfarwyddwr Gweithredol, Crispin Passmore\nYn hyrwyddo newidiadau i bolisi a rheoleiddio o fewn y sector cyfreithiol\nYn datblygu polisi ynghylch addysgu a hyfforddi cyfreithwyr\nYn rhoi arweiniad ynghylch ein Cod a’n Llawlyfr i'r rheini sy'n cael eu rheoleiddio gennym\nYn rhoi diwygiadau ar waith er mwyn rheoleiddio mewn ffordd fodern ac yn sicrhau safonau proffesiynol da\nYn ymchwilio ac yn rhoi data i wneud polisïau ar sail tystiolaeth\nStrategaeth ac Adnoddau\nCyfarwyddwr Gweithredol, Richard Collins\nYn datblygu ac yn rhoi strategaeth y sefydliad ar waith\nYn sbarduno ac yn sicrhau newid a gwella drwy’r holl sefydliad, drwy gydweithio ag eraill\nYn datblygu ac yn rheoli anghenion TG y sefydliad\nCyllid, Adnoddau a Chymorth\nYn rheoli cyllid y sefydliad, yn delio â chysylltiadau â gweithwyr ac adnoddau, ac yn trefnu rhaglenni risg a pharhad\nRydym bellach yn nhrydedd blwyddyn ein Strategaeth Gorfforaethol ar gyfer 2014 i 2017, sef y strategaeth sy'n pennu ein pedwar prif amcan. Mae’r adran hon yn esbonio sut y bu inni berfformio yn unol â phob un o'r rhain yn ystod 2015/16.\nByddwn yn diwygio ein ffordd o reoleiddio er mwyn gallu sicrhau twf ac arloesi yn y farchnad a sicrhau’r cydbwysedd iawn rhwng baich rheoleiddio a diogelu defnyddwyr.\nEdrych i’r Dyfodol: Er mwyn creu gwasanaethau cyfreithiol mwy hygyrch, fforddiadwy i’r cyhoedd, mae’r rhaglen hon yn symleiddio ein rheolau.\nMater o Ymddiriedaeth: Gofynnwyd i’r cyhoedd a’r proffesiwn beth oeddent yn ei ddisgwyl gan gyfreithwyr a beth ddylai ddigwydd pan fydd pethau’n mynd o chwith. Bydd yr ymchwil hwn yn dylanwadu ar strategaeth orfodi ddiwygiedig.\nArloesi yn yr Awdurdod: Mae’r cynllun hwn yn helpu cwmnïau sydd am roi gwasanaethau i’r cyhoedd mewn ffydd newydd ac arloesol.\nData am reoleiddio a dewis i ddefnyddwyr: Y cam cyntaf a gymerwyd gennym i greu cofrestr gyhoeddus oedd lansio peiriant ar-lein i chwilio am gwmnïau cyfreithiol, a hwnnw’n rhoi gwybodaeth am y 10,000 a mwy o gwmnïau cyfreithiol yr ydym yn eu rheoleiddio. At hynny, mae papur trafod am y maes hwn yn cynnwys cynigion i gyhoeddi mwy o wybodaeth am gyfreithwyr a chwmnïau, gan helpu'r cyhoedd wrth iddynt benderfynu pa wasanaethau cyfreithiol i dalu amdanynt.\nGweithio gyda chwmnïau bach: Mae ein tîm pwrpasol yn helpu'r grŵp hwn o gwmnïau cyfreithiol, cwmnïau sy'n rhoi gwasanaethau pwysig i nifer o gwsmeriaid ar y stryd fawr.\nMynd i’r afael â gwyngalchu arian: Aethom ati i gynnal adolygiad o bwys o arferion dros 250 o gwmnïau er mwyn rhannu arferion da a helpu’r sector i fynd i’r afael ag achosion o wyngalchu arian.\nByddwn yn gweithio gyda chyfreithwyr a chwmnïau i wella safonau a sicrhau eu bod yn glynu wrth egwyddorion proffesiynol craidd.\nArholiad Cymhwyso Cyfreithwyr: Er mwyn sicrhau bod pob cyfreithiwr yn cael ei brofi i’r un safon uchel, waeth pa lwybr a ddilynodd cyn dechrau gweithio yn y proffesiwn, aethom ati i ymgynghori ynghylch cynnal asesiad canolog ar gyfer cyfreithwyr.\nCymhwysedd parhaus: Cafodd ein dull newydd o sicrhau datblygiad proffesiynol – sef cymhwysedd parhaus – ei gyflwyno. Roedd hyn yn disodli’r dull blaenorol, sef ticio blychau wrth gyfrif oriau. Rydym bellach yn gofyn i gyfreithwyr sicrhau eu bod yn gymwys i weithio, gan fanteisio ar yr hyfforddiant perthnasol a chadarnhau wrthym eu bod wedi diweddaru eu gwybodaeth gyfreithiol.\nCyfreithwyr sy’n gweithio mewn Llysoedd Ieuenctid: Buom yn gweithio gyda’r System Cyfiawnder Troseddol ac eraill i sicrhau bod cyfreithwyr sy’n gweithio yn y Llys Ieuenctid yn gallu defnyddio’r dull newydd sydd wedi’i seilio ar gymhwysedd parhaus. Mae hyn er mwyn sicrhau bod pobl ifanc yn cael gwasanaeth o ansawdd da.\nPrentisiaethau cyfreithwyr: Cafodd y prentisiaethau ‘Trailblazer’ yn y gyfraith a ddatblygwyd gennym gyda chyflogwyr a CILEx Regulation eu cymeradwyo a’u cyhoeddi gan yr Adran Busnes, Arloesi a Sgiliau, fel oedd hi bryd hynny. Disgwyliwn i nifer y prentisiaethau cyfreithiol gynyddu, gan agor y drws i bobl allu dechrau gweithio yn y proffesiwn.\nY rhagolygon risg: Rydym yn tynnu sylw at risgiau yn y byd cyfreithiol – fel seiberdroseddu a diogelu arian cleientiaid – ac yn gwneud argymhellion ynghylch sut i fynd i’r afael â hyn drwy ein cyhoeddiadau ynghylch risg.\nRhybuddion: Yn 2015/16, fe gyhoeddwyd rhybuddion gennym mewn dau faes. Roedd y cyntaf yn ymwneud â’r rheini yr ydym yn eu rheoleiddio yn derbyn achosion a oedd yn ymwneud â gwaith ym maes anafiadau personol, a’r rheini wedi’u cyfeirio atynt gan drydydd partïon – sef rhywbeth a waharddwyd yn 2013. Roedd yr ail yn ymwneud â chwmnïau cyfreithiol yn ymwneud â chynlluniau buddsoddi sy’n defnyddio twyll i sicrhau elw mawr, rhywbeth sydd wedi costio dros £100m i’r cyhoedd.\nByddwn yn gwella ein perfformiad wrth weithredu ac yn gwneud penderfyniadau y gellir eu cyfiawnhau yn gyflym, yn effeithiol ac yn effeithlon.\nDatblygu’r modd y gweithredwn: Dyma’r gwelliannau o bwys a wnaed i’r modd yr ydym yn gweithredu dros y ddwy flynedd ddiwethaf (mis Medi 2014 tan fis Medi 2016):\ncyfartaledd yr amser i awdurdodi ceisiadau gan gwmnïau wedi lleihau o 74 diwrnod i 30 diwrnod\ncyfartaledd yr amser i gynnal ymchwiliad disgyblu wedi lleihau o 102 diwrnod i 86 diwrnod\nCafwyd gwelliant hefyd wrth roi tystysgrifau i ganiatáu cyfreithwyr i weithio, gan gwtogi dau ddiwrnod ar yr amser y mae'n ei gymryd i wneud hynny.\nY rhaglen i foderneiddio TG: Datblygwyd a chytunwyd ar strategaeth TG newydd er mwyn disodli ein systemau craidd gyda systemau mwy modern a hyblyg, a rhai sydd â chostau gweithredu is yn y tymor hir.\nCydraddoldeb, Amrywiaeth a Chynhwysiant: Cryfhawyd ein prosesau ar gyfer gwneud penderfyniadau drwy roi hyfforddiant i staff ynghylch Cydraddoldeb, Amrywiaeth a Chynhwysiant, rhagfarn ddiarwybod ac urddas yn y gwaith. I gyd-fynd â’n strategaeth gorfforaethol, mae gennym strategaeth ar gyfer Cydraddoldeb, Amrywiaeth a Chynhwysiant.\nEin gwerthoedd: Aethom ati i gyflwyno pump o werthoedd craidd i’r staff:\nByddwn yn gweithio gyda’n rhanddeiliaid i wella ansawdd ein gwasanaethau a’u profiad wrth eu defnyddio.\nYmgysylltu wyneb yn wyneb: Rydym yn ceisio ymwneud â’r cyhoedd a’r proffesiwn ledled Cymru a Lloegr, ac roeddem yn bresennol mewn 175 o ddigwyddiadau y llynedd. Cynhaliwyd 12 o sesiynau Cwrdd â’r Bwrdd ar gyfer y proffesiwn a chymdeithasau cyfraith lleol.\nGwefannau a’r cyfryngau cymdeithasol: Bu cynnydd o 8% yn yr ymweliadau â’n gwefan, i 1.7 miliwn. Cynyddodd prysurdeb ein gwefan Legal Choices i’r cyhoedd, gyda’r ymweliadau yn cynyddu dros 80% i 40,000.\nGrwpiau cyfeirio rhithiol: Mae gennym bump grŵp yr ydym yn eu defnyddio i ymwneud â phobl ar raglenni hirdymor ac i ddatblygu polisïau. Mae’r rhain yn delio â’r canlynol: yr hyn sydd gan y dyfodol i’w gynnig, yr Arholiad Cymhwyso Cyfreithwyr, arloesi yn yr Awdurdod, cwmnïau bychain a phwysigrwydd amrywiaeth.\nGweithlu modern: Aethom ati i gasglu ein trydedd set o ddata am amrywiaeth mewn cwmnïau, gydag 88% o gwmnïau cyfreithiol yn rhoi eu data inni.\nPresenoldeb rhyngwladol: Datblygwyd y wefan iclr.net gennym ar y cyd â rheoleiddwyr ym mhedwar ban byd, ac fe’i lansiwyd yng Nghynhadledd Ryngwladol y Rheoleiddwyr Cyfreithiol. Mae’r wefan yn cefnogi’r gymuned fyd-eang o reoleiddwyr y sector cyfreithiol drwy rannu ymchwil, syniadau ac arferion gorau.\nGadael yr UE: Cyhoeddwyd Exiting the EU: An update for lawyers gennym, gan dynnu sylw at y goblygiadau posibl i gwmnïau cyfreithiol a chyfreithwyr.\nY flwyddyn mewn niferoedd\nY cwmnïau a’r unigolion yr ydym yn eu rheoleiddio\nCyfreithwyr sy’n gweithio 139,313\nCwmnïau cyfreithiol 10,415. Mae 550 wedi mabwysiadu trwydded strwythur busnes gwahanol\nUnigolion nad ydynt yn gweithio fel cyfreithwyr sydd ar y gofrestr o gyfreithwyr 39,027\nCyfreithwyr Ewropeaidd cofrestredig 627\nCyfreithwyr tramor cofrestredig 2,337\nCyfreithwyr Ewropeaidd sydd wedi’u heithrio 2,827\nMae manylion llawn am y cwmnïau cyfreithiol yn ôl eu math\nMae ein tîm sy'n rhoi canllawiau ar foeseg yn rhoi arweiniad a chymorth i gyfreithwyr a chwmnïau cyfreithiol ynghylch yr holl faterion sy'n ymwneud â moeseg sy'n effeithio ar eu gwaith. Cawsom dros 30,000 o ymholiadau yn 2015/16. Roedd y pryder mwyaf ynghylch y pum peth hyn:\nCawsom 195,000 o alwadau i’n Canolfan Gyswllt yn ystod 2015/16.\nCafwyd 82,000 o ymholiadau gan aelodau'r cyhoedd. Roeddent yn cysylltu gan mwyaf i roi gwybod am rywbeth yr oedd cyfreithiwr wedi'i wneud, i ofyn inni ddilysu cyfreithiwr, neu i ofyn sut y gallent gael gafael ar eu ffeiliau wedi i gwmni gau. (Mae’r data sy’n esbonio pam fod defnyddwyr neu gyfreithwyr wedi galw ar gyfer y )\nCafwyd 73,000 o ymholiadau gan y proffesiwn. Roedd y cwestiynau a ofynnwyd yn amrywio ond yn ymwneud gan amlaf â cheisiadau am dystysgrifau gweithio neu’n gofyn am gyngor ynghylch mabwysiadu model busnes newydd, er enghraifft strwythur busnes gwahanol. Roedd ymholiadau eraill yn gofyn sut i ddatgloi, ysgogi neu wneud newidiadau i’w cyfrif mySRA..\nRoedd 40,000 o ymholiadau yn ymwneud ag addysg a hyfforddiant. Ymhlith y cwestiynau cyffredin roedd y rheini am y gyfundrefn cymhwysedd parhaus newydd a ffyrdd eraill o gymhwyso.\nAt hynny, cawsom 27,000 o negeseuon e-bost gan y proffesiwn:\nroedd 13,500 o negeseuon e-bost gan ddefnyddwyr\nroedd 13,500 o negeseuon e-bost yn ymwneud ag addysg a hyfforddiant.\nYmwneud â rhanddeiliaid\nBuom yn ymwneud â rhanddeiliaid mewn 175 o ddigwyddiadau, a ni'n hunain yn cynnal 78 o'r rheini.\nDaeth dros 800 o weithwyr cydymffurfio proffesiynol ynghyd yn ein cynhadledd flynyddol ar gydymffurfio, a hynny i drafod pynciau fel mynd i’r afael â gwyngalchu arian, Brexit a seiberdroseddu.\nCynhaliwyd 12 o sesiynau Cwrdd â’r Bwrdd ar gyfer aelodau'r proffesiwn, a'r rheini'n cael eu cynnal ledled Cymru a Lloegr, gan gynnwys yng Nghaerdydd, Lerpwl a Bournemouth.\nPrysurdeb y wefan\nDyma’r prif ffigurau ar gyfer www.sra.org.uk:\nEdrych ar y tudalennau 10 miliwn o weithiau\nEdrych ar benderfyniadau rheoleiddio a disgyblu 1 miliwn o weithiau ar ein tudalennau i wirio cyfreithwyr\nEdrych ar y canllawiau ar gymhwysedd parhaus 300,000 o weithiau\nEdrych ar rybuddion am gwmnïau ffug a thwyll 100,000 o weithiau\nEdrych ar ein cynnwys ynghylch risgiau a chynnwys cysylltiedig 100,000 o weithiau\n250,000 o chwiliadau am gwmnïau cyfreithiol.\nRisgiau yn y sector\nRoedd ein rhagolwg diweddaraf o’r risgiau yn dangos bod 7 o risgiau o bwys yn y sector:\npobl yn methu â chael gafael ar wasanaethau cyfreithiol\nansawdd gwasanaethau a chleientiaid sy’n agored i niwed\nannibyniaeth a gonestrwydd\namrywiaeth yn y proffesiwn.\nRhoesom 217 o rybuddion am dwyll drwy seiberdroseddu i’r cyhoedd a’r proffesiwn. Yn y rhan fwyaf o achosion, roedd twyllwyr yn esgus bod yn gyfreithwyr er mwyn ceisio awgrymu bod y twyll yn ddilys. Un o’r mathau mwyaf cyffredin o dwyll yw ymdrechion i ddenu sylw’r cyhoedd drwy ddweud wrthynt fod ganddynt hawl i ran o etifeddiaeth.\nCanlyniadau gwaith goruchwylio yn 2015/16\nNifer yr honiadau a gadarnhawyd/camau a gymerwyd 377\nNifer y canlyniadau\nCanlyniadau y cytunwyd arnynt drwy Gytundeb Setliad Rheoleiddio\nLlythyr cynghori 236 -\nCanfyddiad/canfyddiad a rhybudd 19 1\nCystwyo neu gerydd 65 12\nDirwy 42 7\nGosod amodau 23 0\nGorchymyn adran 43 42 1\nMae gorchymyn adran 43 yn golygu ein bod yn rhwystro unigolion (y rheini nad ydynt yn gyfreithwyr, e.e. rheolwyr a gweithwyr eraill) rhag gweithio mewn cwmni cyfreithiol heb ein caniatâd ni.\nMae rhagor o wybodaeth am y camau disgyblu y byddwn yn eu cymryd, a’r diffiniad o Gytundeb Setliad Rheoleiddio.\nGwrandawiadau yn y Tribiwnlys Disgyblu Cyfreithwyr 2015/16\nCafodd 129 o achosion eu dwyn gennym yn y Tribiwnlys Disgyblu Cyfreithwyr yn 2015/16, a’r rheini’n arwain at y penderfyniadau canlynol:\nDim gorchymyn 3\nPenderfyniad arall 14\nNodwch y gall un gwrandawiad arwain at fwy nag un penderfyniad.\nRhoesom £10.3m o’r Gronfa Iawndal i aelodau’r cyhoedd a busnesau a ddioddefodd golled ariannol yn sgil anonestrwydd neu ddiffyg gallu ar ran cyfreithiwr.\nDyma’r ddau brif reswm dros roi iawndal i ddefnyddwyr:\nad-daliad am etifeddiaeth a gamddefnyddiwyd - £4m\nad-daliad am gyllid a gafodd ei ddwyn a hwnnw wedi’i roi ar gyfer blaendal am dŷ – £1m.\nRoedd y taliad sengl mwyaf yn werth £488,155. Yn yr achos hwn, camddefnyddiodd cyfreithiwr arian cleient at ei ddefnydd ei hun.\nWrth iddynt ddechrau gweithio yn y proffesiwn, dyna’r adeg pwysicaf pan fyddwn yn sicrhau bod unigolion a busnesau yn cyrraedd y safonau proffesiynol da y mae’r cyhoedd yn eu disgwyl gan eu cyfreithiwr neu eu cwmni cyfreithiol. Rydym yn gwneud hyn drwy gynnal gwiriadau i edrych ar gymeriad ac addasrwydd pobl, yn ogystal â thrwy sicrhau eu bod yn ateb ein gofynion o ran hyfforddiant. Ein nod yw sicrhau bod y broses o awdurdodi cwmnïau ac unigolion mor effeithlon a dirwystr â phosibl.\nAwdurdodi – geirfa\nCyfreithwyr Ewropeaidd sydd wedi’u heithrio: Rydym yn awdurdodi ac yn rheoleiddio cyfreithwyr Ewropeaidd sydd wedi’u heithrio a hwythau’n rheolwyr yn y cwmnïau cyfreithiol yr ydym yn eu rheoleiddio. Mae’r disgrifiad o gyfreithwyr Ewropeaidd wedi’u heithrio i’w gael yn un o gyfarwyddebau’r Undeb Ewropeaidd.\nCyfreithwyr Ewropeaidd cofrestredig: Cyfreithwyr Ewropeaidd sydd wedi'u cofrestru â ni a ninnau'n rheoleiddio eu practis yng Nghymru a Lloegr.\nCyfreithwyr tramor cofrestredig: Cyfreithwyr o’r tu allan i Ewrop sydd wedi'u cofrestru â ni a ninnau'n rheoleiddio eu practis yng Nghymru a Lloegr fel practis cyfreithwyr tramor cofrestredig.\nPwy yr ydym yn eu hawdurdodi a’u rheoleiddio\nRydym yn awdurdodi ac yn rhoi tystysgrifau gweithio i gyfreithwyr sy’n delio â chyfraith Cymru a Lloegr, a’r rhan helaethaf o ddigon ohonynt yn gweithio yng Nghymru a Lloegr. Rydym wedyn yn rheoleiddio’r cyfreithwyr hyn.\nRydyn yn awdurdodi ac wedyn yn rheoleiddio cyfreithwyr sy’n delio â chyfraith Cymru a Lloegr dramor.\nRydym yn awdurdodi ac wedyn yn rheoleiddio cwmnïau cyfreithiol a mathau eraill o fusnesau yng Nghymru a Lloegr sy’n cynnig gwasanaethau cyfreithiol.\nRydym yn awdurdodi ac yn rheoleiddio cyfreithwyr Ewropeaidd cofrestredig a chyfreithwyr tramor cofrestredig.\nRydym yn awdurdodi ac wedyn yn rheoleiddio cyfreithwyr Ewropeaidd sydd wedi’u heithrio.\nRydym yn rheoleiddio’r rheini yr ydym yn eu derbyn ar y gofrestr o gyfreithwyr. Rhestr o gyfreithwyr yr ydym wedi eu derbyn i’r proffesiwn yw hon. Rydym wedyn yn cynnal y gofrestr o gyfreithwyr ac yn sicrhau ei bod yn gywir.\nY prif ffigurau yn 2015/16\nDyma nifer y ceisiadau unigol a dderbyniwyd i’r proffesiwn yn 2015/16. Mae manylion am y llwybrau a gafodd eu dilyn i’r proffesiwn.\nY cyfanswm a dderbyniwyd\nTach 2015 292\nRhag 2015 253\nIon 2016 300\nChwe 2016 324\nMaw 2016 821\nEbr 2016 405\nMai 2016 276\nMeh 2016 288\nGorff 2016 391\nAwst 2016 371\nMed 2016 2,182\nHyd 2016 549\nMae unigolion yn asesu a ydynt yn addas i weithio yn y proffesiwn yn unol â’n prawf cymeriad ac addasrwydd, a byddant yn rhoi’r gorau i’r broses ymgeisio os na fyddant yn ateb ein gofynion. Yn 2015/16, cafodd tri chais eu gwrthod gennym. Roedd hyn gan fod yr unigolion hynny naill ai wedi eu disgrifio’u hunain fel cyfreithwyr er nad oeddent yn gyfreithwyr, neu gan fod ganddynt euogfarnau am yfed a gyrru.\nMae’r mwyafrif o gyfreithwyr yn dal i ymuno â’r proffesiwn yn ystod yr hydref. Mae hyn gan fod rhaglenni hyfforddiant dwy flynedd cwmnïau cyfreithiol fel arfer yn dilyn y flwyddyn academaidd, gan ddod i ben ar ddiwedd yr haf. Unwaith y bydd yr Solicitors Qualifying Examination wedi’i gyflwyno, ac wrth i fwy o unigolion ddechrau yn y proffesiwn drwy’r llwybr prentisiaeth, disgwyliwn i’r duedd hon newid, ond ni fydd hynny am nifer o flynyddoedd.\nRydym hefyd yn gweld mymryn mwy o gyfreithwyr yn cael eu derbyn yn ystod mis Mawrth. Mae hyn gan y gall darparwyr hyfforddiant gwtogi hyd at chwe mis ar y rhaglen hyfforddiant ddwy flynedd os oes gan unigolyn brofiad gwaith blaenorol perthnasol yn y maes.\nNifer y cyfreithwyr sydd â thystysgrif gweithio a’r nifer ar y gofrestr rhwng 2013 a 2016\nY nifer sydd â thystysgrifau gweithio\nY nifer ar y gofrestr o gyfreithwyr\nNatur cwmnïau cyfreithiol rhwng 2013 a 2016\nMae nifer y cwmnïau cyfreithiol sy’n dewis gwneud cais am drwydded strwythur busnes gwahanol yn parhau i gynyddu, ac mae’n ddewis arbennig o boblogaidd ymhlith cwmnïau corfforedig. Mae cyfanswm nifer y cwmnïau cyfreithiol yng Nghymru a Lloegr wedi parhau'n gymharol sefydlog. Nodwch fod y ffigurau hyn o fis Hydref ym mhob blwyddyn.\nStrwythur busnes gwahanol 15/16\nStrwythur busnes gwahanol 14/15\nStrwythur busnes gwahanol 13/14\nY tirlun rheoleiddio yng Nghymru\nCeir tua 3,700 o gyfreithwyr yn gweithio yng Nghymru a 450 o brif swyddfeydd, yn bennaf yng Nghaerdydd. (Ffigur wedi’i amcangyfrif yn sgil gweithio ar draws y ffin)\nMae 4% o brif swyddfeydd cwmnïau cyfreithiol yng Nghymru, ond mae prif swyddfeydd llai na 1% o'r rheini sydd â strwythur busnes gwahanol yng Nghymru.\nRhoddwyd tua 737 o dystysgrifau gweithio yn Gymraeg y llynedd, gan helpu cwmnïau cyfreithiol i roi gwasanaeth i bobl sy’n siarad Cymraeg.\nRoedd gan gwmnïau cyfreithiol yng Nghymru drosiant o £380m yn 2015/16, cynnydd o £10m ers y flwyddyn flaenorol.\nY rheini sy’n gweithio’n fewnol i sefydliadau\nMae un o bob pum cyfreithiwr yn gweithio'n fewnol i sefydliadau.\nMae 67% o’r cyfreithwyr sy’n gweithio’n fewnol i sefydliadau yn gwneud hynny yn y sector preifat, 26% yn y sector cyhoeddus a 7% yn y trydydd sector, sy’n cynnwys canolfannau cynghori ac elusennau cofrestredig.\nMae 57% yn fenywod, sy’n sylweddol uwch nag mewn cwmnïau cyfreithiol.\nMae 17% o gefndiroedd pobl dduon, pobl Asiaidd a lleiafrifoedd ethnig, fel y sector yn ehangach.\nDim ond 1.4% sy’n anabl. Mae’r grŵp hwn wedi’i dangynrychioli’n sylweddol o’i gymharu â chyfreithwyr mewn cwmnïau cyfreithiol (3%) a’r boblogaeth oedran gweithio ehangach (10%).\nAmrywiaeth mewn cwmnïau cyfreithiol\nRydym yn cydnabod bod marchnad amrywiol, a chyfreithwyr o gefndiroedd amrywiol yn gweithio ynddi, yn ateb anghenion cyfreithiol y cyhoedd yn well. Er mwyn sicrhau ein bod yn deall pa mor amrywiol yw cwmnïau cyfreithiol a chyfreithwyr, aethom ati yn 2014 ac eto yn 2016 i gasglu a rhannu data am amrywiaeth ymysg y rheini sy’n gweithio yn y cwmnïau yr ydym yn eu rheoleiddio.\nCasglodd ein gwaith yn 2016 wybodaeth gan dros 9,000 o gwmnïau cyfreithiol a’r 170,000 o bobl (cyfreithwyr ac eraill) sy’n gweithio iddynt. Mae’r hyn a ganfuwyd o’r data diweddaraf yn dangos bod amrywiaeth yn gwella rhyw fymryn, ond mae mwy o lawer o hyd i’w wneud.\nMenywod: Mae hanner yr holl gyfreithwyr (47%) yn fenywod. Fodd bynnag, dim ond traean y rhain sy'n bartneriaid. Nid yw hyn wedi newid dros y ddwy flynedd diwethaf.\nSymudedd cymdeithasol: O’i gymharu â 7% o’r boblogaeth yn gyffredinol, mae 22% o gyfreithwyr yn cael eu haddysgu’n breifat. Mae dros hanner y proffesiwn (53%) yn unigolion sy’n perthyn i’r genhedlaeth gyntaf o’u teulu i fynd i’r brifysgol.\nEthnigrwydd: Mae cyfreithwyr o gefndiroedd pobl dduon, pobl Asiaidd a lleiafrifoedd ethnig wedi’u cynrychioli’n dda yn y sector (18%), ond mae hyn yn amrywio rhwng gwahanol grwpiau ethnig. Nid yw nifer y partneriaid o gefndiroedd pobl dduon, pobl Asiaidd a lleiafrifoedd ethnig wedi newid. Cynrychiolaeth y cyfreithwyr o gefndiroedd pobl dduon, pobl Asiaidd a lleiafrifoedd ethnig yn 2014 oedd 16%. Y ffigur oedd 17% yn 2015.\nCyfeiriadedd rhywiol: Roedd tua 3% o gyfreithwyr yn 2014 a 2015 yn eu hystyried eu hunain yn lesbaidd, hoyw neu ddeurywiol, o’i gymharu ag amcangyfrif Stonewall o rhwng 5% a 7% ymhlith y boblogaeth ehangach. Ni fu dim newid rhwng 2014 a 2016.\nAnabledd: Mae’n ymddangos bod pobl anabl wedi’u tangynrychioli mewn cwmnïau cyfreithiol o’i gymharu â’r boblogaeth ehangach. Dim ond 3% o’r holl gyfreithwyr a 4% o weddill y staff sy'n dweud bod ganddynt anabledd. Fodd bynnag, mae dadansoddiadau o arolwg y Llywodraeth o’r llafurlu yn dangos bod 10% o oedolion oedran gweithio sydd mewn gwaith yn anabl. Ym mis Mai 2016, fe lansiwyd ymgyrch gennym – Eich Iechyd Chi, Eich Gyrfa Chi – er mwyn annog cyfreithwyr i gysylltu â ni os ydynt yn teimlo bod anabledd neu broblem iechyd yn achosi anawsterau iddynt.\nAwdurdodi strwythurau busnes gwahanol\nMae strwythurau busnes gwahanol yn caniatáu i'r rheini nad ydynt yn gyfreithwyr fod yn berchen ar gwmnïau cyfreithiol neu fuddsoddi ynddynt, gan wneud marchnad a oedd yn gaeedig cynt yn fwy agored. Fe’u cyflwynwyd i’r sector cyfreithiol am y tro cyntaf drwy Ddeddf Gwasanaethau Cyfreithiol 2007, a chawsant eu hawdurdodi gennym am y tro cyntaf yn gynnar yn 2011. Mae'r cwmnïau sy'n dewis mabwysiadu strwythur busnes gwahanol yn amrywio'n fawr o ran maint (e.e. nifer y partneriaid a'r staff) a'r trosiant – ac felly ni cheir fyth ddau gwmni sy'n union yr un fath.\nRydym wedi gwella o ran yr amser y mae’n ei gymryd i gymeradwyo ceisiadau gan gwmnïau i gael strwythurau busnes gwahanol:\n111 diwrnod 76 diwrnod 69 diwrnod\nAstudiaeth achos | Helpu cwmnïau i wneud y dewis iawn\nRydym yn rhoi cymorth i gwmnïau a chyfreithwyr sy’n ystyried mabwysiadu strwythur newydd neu sy’n ystyried sefydlu busnes newydd sy’n cynnig gwasanaethau cyfreithiol.\nY cwmni: Yn y flwyddyn ddiwethaf, buom yn siarad â dau gyfreithiwr a oedd am greu cwmni a fyddai'n cynnig atebion technolegol i gwmnïau cyfreithiol eraill.\nY mater dan sylw: Er mwyn denu’r gweithwyr iawn, roeddent am allu cynnig cyfranddaliadau yn y cwmni i staff. Roeddent yn gwybod na fyddai modd iddynt wneud hyn mewn corff cydnabyddedig, ac roeddent yn credu y byddai'n rhaid iddynt adael y gofrestr. Nid oeddent am wneud hyn gan eu bod am gadw eu statws fel cyfreithwyr.\nEin hateb ni: Ein hawgrym ni oedd eu bod yn ffurfio corff trwyddedig gan gymeradwyo corff corfforaethol i fod yn berchennog ar y cwmni. Roedd hyn yn ei gwneud yn bosibl iddynt gael strwythur busnes gwahanol a thyfu’r cwmni yn y dyfodol.\nAwdurdodi practisau aml-ddisgyblaethol\nMath o fusnes a chanddo strwythur busnes gwahanol yw practisau aml-ddisgyblaethol, ac maent yn rhoi gwasanaethau cyfreithiol ochr yn ochr â gwasanaethau proffesiynol eraill, fel cyfrifyddu neu wasanaethau tirfesur. Awdurdodwyd practisau aml-ddisgyblaethol gennym am y tro cyntaf yn 2014. Mae practisau o’r fath yn galluogi’r cyhoedd a busnesau i ddefnyddio gwasanaethau cyfreithiol a gwasanaethau proffesiynol eraill i gyd o dan yr un to. Bydd rheoleiddwyr proffesiynol o sectorau eraill hefyd yn goruchwylio pob practis aml-ddisgyblaethol. Rydym wedi ymrwymo i beidio â dyblygu'r gwaith rheoleiddio hwnnw.\nFfeithiau am bractisau aml-ddisgyblaethol\nMae model practis aml-ddisgyblaethol yn galluogi cwmnïau i wneud y canlynol:\ncyfuno sgiliau ac arbenigedd cyfreithwyr gyda sgiliau pobl o gefndiroedd proffesiynol gwahanol\ngwneud gwaith cyfreithiol penodol iawn\ncynnig gwasanaethau cyfreithiol ochr yn ochr â gwasanaethau proffesiynol a gwasanaethau eraill, fel gwasanaethau cyfrifyddu\nosgoi dyblygu gwaith rheoleiddio\nMae practisau aml-ddisgyblaethol wedi tyfu i gynrychioli tua £100m o drosiant gwasanaethau cyfreithiol.\nMae pennu safonau addysg a hyfforddiant cyfreithwyr yn hanfodol er mwyn sicrhau mai dim ond unigolion cymwys sy’n cael dechrau gweithio yn y proffesiwn. Diben hyn yw gofalu bod defnyddwyr yn cael gwasanaeth o ansawdd da gan eu cyfreithwyr. Rydym wrthi’n diwygio’r maes hwn. Yn hytrach na rhagnodi sut y caiff cyfreithwyr eu haddysgu, rydym yn canolbwyntio ar osod ac asesu safonau proffesiynol da ac yn rhoi rhagor o hyblygrwydd wrth hyfforddi. Mae hyn yn golygu y gallwn barhau i dyfu’r farchnad gyfreithiol a chynnal ffydd y cyhoedd mewn cyfreithwyr.\nMae cyfreithwyr ar hyn o bryd yn dechrau gweithio yn y proffesiwn ar ôl dilyn llwybrau amrywiol iawn, fel gradd draddodiadol yn y gyfraith a chontract hyfforddiant, gwaith arbenigol, neu brofiad o weithio mewn awdurdodaethau dramor. Mae’r tabl isod yn dangos nifer yr unigolion a gafodd eu derbyn drwy bob llwybr rhwng 2013 a 2016. Mae diffiniad o’r termau i’w weld yn yr eirfa.\nAwdurdodwyd 5,253 o sefydliadau gennym i roi cyfnodau o hyfforddant cydnabyddedig.\nRoedd gan 6,735 o gyfreithwyr hawliau uwch i wrandawiad, sef mymryn o gynnydd o tua 3% ers 2014, pan oedd gan 6,541 o gyfreithwyr yr hawliau hynny.\nDerbyn yn ôl llwybr rhwng 2013 a 2016\nLPC 5,580 5,347 5,334\nQLTT 27 53 505\nQLTS 541 485 437\nCILEx 237 186 114\nArall 67 37 21\nCyfanswm 6,452 6,108 6,411\nEr enghraifft, rhai’n cymhwyso o Ogledd Iwerddon a Gweriniaeth Iwerddon, rhai cyfreithwyr sydd wedi’u cofrestru’n Ewrop a Chlercod Ynadon.\nY prif ganfyddiadau ym mlwyddyn addysgol 2015/16\nRoedd ein hadroddiad diweddaraf ar reoleiddio ac addysg, awdurdodi a monitro yn cyflwyno data gan ddarparwyr cyrsiau cyfreithiol ynghylch demograffeg y rheini a basiodd eu cyrsiau LPC, CPE neu GDL. Dyma’r prif ganfyddiadau yn yr adroddiad ar y cyfnod hwn:\nNid oedd cyfran y myfyrwyr a basiodd eu cwrs LPC wedi newid llawer, sef 70% yn 2014/15 a 69% yn 2013/14.\nMae’n ymddangos bod myfyrwyr gwrywaidd a benywaidd yn perfformio yr un mor dda â'i gilydd ar y cyrsiau CPE ac LPC.\nMae mwy fenywod na gwrywod yn dilyn y cyrsiau LPC a CPE ac yn cael eu derbyn.\nMae’r data’n dangos bod myfyrwyr o grwpiau ethnig yn llai tebygol o gwblhau’r cyrsiau CPE ac LPC.\nGellir gweld yr adroddiad llawn ar reoleiddio.\nAddysg a Hyfforddiant – geirfa\nCILEx: Sefydliad Siartredig y Gweithredwyr Cyfreithiol – yn rhoi hyfforddiant i bobl ddod yn weithredwyr cyfreithiol, ac yn rheoleiddio gweithredwyr cyfreithiol\nCPE: Yr Arholiad Proffesiynol Cyffredinol – cwrs cyfreithiol ôl-raddedig y bydd graddedigion mewn pynciau ar wahân i’r gyfraith yn ei ddilyn er mwyn dod yn gyfreithwyr neu’n fargyfreithwyr yng Nghymru neu Loegr. Fe’i gelwir hefyd yn GDL (gweler isod).\nGDL: Diploma Graddedig yn y Gyfraith – gweler CPE.\nHRAs: Hawliau uwch i wrandawiad – Rhaid i gyfreithwyr fod wedi’u hawdurdodi gennym er mwyn bod â hawliau uwch i wrandawiad yn y llysoedd uwch. Y rhain yw Llys y Goron, yr Uchel Lys, y Llys Apêl a’r Goruchaf Lys yng Nghymru a Lloegr.\nLPC:Ymarfer y Gyfraith – cyfnod o hyfforddiant galwedigaethol cyn y PRT.\nPRT: Cyfnod o Hyfforddiant Cydnabyddedig – dysgu seiliedig ar waith sy’n rhan o’r cyfnod galwedigaethol wrth gymhwyso fel cyfreithiwr.\nQLTS: Cynllun Trosglwyddo Cyfreithwyr Cymwysedig – yn galluogi’r rheini sydd eisoes yn gyfreithwyr cymwysedig mewn awdurdodaethau eraill i gymhwyso fel cyfreithwyr yng Nghymru a Lloegr.\nQLTT: Prawf Trosglwyddo Cyfreithwyr Cymwysedig – mae hwn bellach wedi dod i ben ac wedi’i ddisodli gan y GLTS sy’n llai biwrocrataidd.\nReferral: Pan fydd y myfyriwr wedi methu un modiwl neu ragor.\nArholiad Cymhwyso Cyfreithwyr\nRydym yn cynnig cyflwyno asesiad canolog cyn i bobl ddechrau gweithio yn y proffesiwn, sef yr Arholiad Cymhwyso Cyfreithwyr (SQE). Byddai’n rhaid i unrhyw un sydd am gael ei dderbyn fel cyfreithiwr basio’r arholiad hwn i fod yn gymwys.\nByddai hyn yn mynd i'r afael â'r anghysondebau yn y farchnad addysg gyfreithiol ar hyn o bryd, wrth i gyrsiau ac arholiadau gael eu darparu gan dros 100 o ddarparwyr, a'r cyfraddau pasio ar y GDL a'r LPC yn amrywio rhwng 50% a 100%.\nYn hytrach, byddai’r Arholiad Cymhwyso Cyfreithwyr yn profi darpar gyfreithwyr yn ôl yr un safon, boed y rheini yn raddedigion, yn brentisiaid, neu’n weithredwyr cyfreithiol. Byddai’r arholiad yn sicrhau safonau proffesiynol da drwy’r holl broffesiwn.\nDylai rhagor o ddewis a ffyrdd mwy cost-effeithiol o hyfforddi arwain at greu proffesiwn mwy amrywiol. Unwaith y byddwn wedi cyflwyno’r arholiad hwn, byddwn yn monitro proffil y rheini sy’n dechrau gweithio yn y proffesiwn yn ofalus, i weld sut y mae’n newid.\nYn 2014, cyflwynwyd llwybr gwahanol i gymhwyso gennym, a hwnnw’n galluogi unigolion i symud yn eu blaenau os gallant ddangos eu bod wedi ateb ein gofynion ar gyfer cyfnod penodol o hyfforddiant drwy ddulliau cyfatebol.\nEr enghraifft, gall cyfreithwyr gymhwyso hyd yn oed os nad ydynt wedi cwblhau contract hyfforddi dwy flynedd gyda chwmni cyfreithiol. Os gall darpar gyfreithiwr ddangos fod ganddo brofiad sy’n cyfateb i gontract hyfforddi, byddwn yn derbyn y person hwnnw i’r proffesiwn.\n“Mae llawer o bobl na allant gael eu derbyn fel cyfreithwyr, nid gan nad oes ganddynt y talent, ond gan na allant gael contract hyfforddi,” meddai Julie Brannan, y Cyfarwyddwr Addysg a Hyfforddiant Cyfreithiol.\n“Mae rhai ohonynt yn gweithio fel paragyfreithwyr gan wneud gwaith sy’n cyfateb i waith hyfforddai – neu hyd yn oed gyfreithiwr cymwysedig. Mae’r llwybr dulliau cyfatebol yn enghraifft ohonom yn edrych ar y modd yr ydym yn rheoleiddio, gan gael gwared ar y pethau hynny sy’n rhwystro pobl rhag cymhwyso ond nad ydynt mewn gwirionedd yn sicrhau safonau da.”\nJulie Brannan, Director of Legal Education and Training.\nMae creu’r llwybr gwahanol hwn ar gyfer gweithio yn y proffesiwn yn rhan o’n cynllun Hyfforddi at Yfory, sy'n ceisio, ymhlith pethau eraill, annog myfyrwyr o bob cefndir i ddilyn gyrfa yn y gyfraith.\nMae nifer y cyfreithwyr sy’n cael eu derbyn drwy ddulliau cyfatebol yn cynyddu:\nCynnal safonau - Ymchwilio a goruchwylio\nBob blwyddyn byddwn yn cael tua 11,000 o adroddiadau yn mynegi pryderon am y cyfreithwyr a’r busnesau cyfreithiol yr ydym yn eu rheoleiddio. Gall yr adroddiadau hyn gael eu hanfon gan y proffesiwn ei hun, er enghraifft gan gyfreithwyr neu swyddogion cydymffurfio, yn ogystal â chan aelodau o'r cyhoedd, yr heddlu a’r llysoedd.\nMae ein Tîm Ymchwilio a Goruchwylio yn bwrw golwg ar y pryderon hyn. Caiff y ffactorau canlynol wedyn eu hystyried wrth benderfynu a ddylid ymchwilio ymhellach ai peidio:\nPa dystiolaeth a roddwyd a ffynhonnell y dystiolaeth honno.\nHanes rheoleiddiol y cwmni neu’r unigolyn.\nYr effaith y gallai’r camymddwyn neu’r broblem honedig ei chael.\nMae diogelu arian cleientiaid wrth ymchwilio neu oruchwylio cwmni yn hollbwysig. Rydym yn gweithio i sicrhau nad yw arian pobl mewn perygl yn sgil unrhyw gamymddwyn neu reoli gwael. Ac mae’n bwysig bod unrhyw gwmnïau sy’n cau yn gwneud hynny yn y ffordd iawn, fel bod gwaith papur ac arian eu cleientiaid yn ddiogel.\nY math o broblemau y rhoddwyd gwybod inni amdanynt yn 2015/16\nGofalu am gleientiaid gan ddangos ddiffyg gallu neu esgeulustra neu gan achosi oedi\nManteisio’n annheg ar rywun nad yw’n gleient (trydydd parti).\nCamarwain y llys yn fwriadol.\nDwyn manylion adnabod unigolyn neu endid sy’n cael ei reoleiddio (hefyd yn cynnwys gwefannau a gaiff eu clonio).\nTorri rheolau cyfrinachedd.\nTwyll ac anonestrwydd.\nTorri ein rheolau cyfrifyddu: methu â chyfrif am arian cleientiaid.\nCamarwain unigolyn yn fwriadol.\nGwrthdaro buddiannau personol.\n• Gofalu am gleientiaid: ymddygiad amhriodol neu wrthod cyfarwyddiadau. • Ymddygiad ymosodol: yn ysgrifenedig neu ar lafar.\nTorri ein rheolau cyfrifyddu: gwneud iawn am ddiffyg yng nghyfrif cleient.\nGweithio heb dystysgrif neu heb gofrestru.\nGofalu am gleientiaid gan ddangos diffyg gallu neu esgeulustra neu gan achosi oedi.\nAchos mân o dorri ein rheolau cyfrifyddu.\nTorri ein rheolau cyfrifyddu: methu â gwneud iawn am ddiffyg yng nghyfrif cleient.\nRhywun yr ydym yn ei reoleiddio wedi’i gyhuddo ac/neu ei roi ar fechnïaeth.\nTorri ein rheolau cyfrifyddu: methu â chyfrifyddu mewn perthynas â chleient neu eraill.\nGwaith ein Tîm Canllawiau Moeseg\nEr mwyn sicrhau y gall y cyhoedd ymddiried yn y proffesiwn, rhaid i gyfreithwyr weithredu gyda gonestrwydd a gwneud penderfyniadau egwyddorol. Mae’r cyhoedd yn disgwyl safonau moeseg uchel, ac mae hynny’n rhan hanfodol o fod yn gyfreithiwr. Os bydd rhywun yr ydym yn ei reoleiddio yn pryderu bod rhywbeth a wneir neu ymddygiad rhywun yn anfoesegol, neu os bydd rhywun yn credu ei fod o bosibl wedi gweithredu’n groes i’n rheolau, rydym yn annog y person hwnnw i gysylltu â’n Tîm Canllawiau Moeseg, a fydd yn gallu rhoi cyngor ynghylch y peth gorau i’w wneud. Yn 2015/16, cysylltodd dros 30,000 o bobl â ni drwy ein llinell gymorth benodol a thrwy sgwrsio dros y we i gadarnhau eu bod yn gweithredu yn unol â’n rheolau. Dyma oedd achos y pum pryder mwyaf:\nCanlyniadau adroddiadau a ddaeth i law rhwng 1 Tachwedd 2015 a 31 Hydref 2016:\nAdroddiadau am ymddygiad cyfreithwyr neu gwmnïau 11,236\nCyfeiriwyd at yr adran oruchwylio er mwyn ymchwilio i’r ymddygiad 5,548\nAnfonwyd at yr adran oruchwylio ond dim angen ymchwiliad. Y wybodaeth yn cael ei storio fel rhan o’n gwaith ar risg 4,096\nCyfeiriwyd at Ombwdsmon y Gyfraith 1,079\nCyfeiriwyd at adran arall yn yr Awdurdod, gan ei fod mewn gwirionedd yn ymwneud â hawliad i'r Gronfa Iawndal neu'n fater i'r adran awdurdodi 296\nDim camau wedi’u cymryd gan yr Awdurdod, er enghraifft, gan nad yw o fewn ein hawdurdodaeth i ymchwilio 271\nPan fydd mân achosion o dorri rheolau, a’r rheini’n achosion neilltuedig, efallai y byddwn yn ysgrifennu at y cwmni neu’r unigolyn i’w hatgoffa am ein gofynion a’r safonau y mae’n rhaid eu cyrraedd.\nYn ystod y broses ymchwilio a goruchwylio, byddwn yn cadw mewn cysylltiad â’r sawl a gyflwynodd yr adroddiad inni. Yn dibynnu ar yr amgylchiadau, byddwn yn rhoi gwybod iddynt pam ein bod wedi penderfynu dechrau neu beidio â dechrau ymchwiliad i’r unigolyn neu’r cwmni y rhoddwyd gwybod inni amdanynt. Byddwn wastad yn ceisio rhoi cymaint o fanylion â phosibl ynglŷn â’n penderfyniad. Mae manylion o'r hyn a ddaeth o'n gwaith goruchwylio i'w weld isod.\nGall adroddiadau eraill sy’n mynegi pryderon gael eu trosglwyddo i Ombwdsmon y Gyfraith, sy’n delio â chwynion am faterion sy’n ymwneud â’r gwasanaeth sy’n cael ei roi. Yn yr un modd, os bydd Ombwdsmon y Gyfraith yn cael cwynion neu'n canfod drwy ei ymchwiliad y gallai cyfreithiwr fod wedi torri ein rheolau ar gyfer ymddygiad proffesiynol, bydd yn cysylltu â ni. Mewn achosion mwy difrifol, gallwn roi dirwy i gwmni neu unigolyn, gosod amodau ar eu tystysgrif gweithio, a hyd yn oed ymyrryd mewn practis.\nByddwn yn erlyn yn yr achosion mwyaf difrifol. Mae rhagor o wybodaeth am y modd y byddwn yn ymyrryd ac yn diogelu’r cyhoedd.\nCynnal safonau - Cyfreithiol a gorfodi\nMae gan y cyhoedd, defnyddwyr a’r proffesiwn yr hawl i ddisgwyl y byddwn yn cymryd camau pan fydd cyfreithwyr neu gwmnïau cyfreithiol yn methu â chyrraedd y safonau yr ydym wedi’u gosod. Mae ein Tîm Cyfreithiol a Gorfodi yn gweithio i orfodi ein rheolau mewn ffordd deg, gan gymryd camau cadarn pan fydd galw am hynny. Nod ein gwaith gorfodi yw:\ncyfleu neges wrth y rheini yr ydym yn eu rheoleiddio i atal ymddygiad tebyg\nPan fyddwn yn cymryd camau rheoleiddio neu ddisgyblu yn fewnol, rydym yn defnyddio’r safon prawf sifil. Mae hyn yn golygu ein bod yn penderfynu ar sail pa mor debygol o fod yn wir yw unrhyw honiadau ynghylch achosion o dorri ein rheoliadau.\nMae cyfyngiadau ar y mathau o gosbau y gallwn eu rhoi. Er enghraifft, mae ein pwerau i ddirwyo unigolion wedi’u cyfyngu i £2,000 ac nid oes modd inni ddiarddel cyfreithiwr. Fodd bynnag, fe allwn roi dirwy o hyd at £250m i gwmni sydd â thrwydded strwythur busnes gwahanol, a dirwy o hyd at £50m i reolwyr a gweithwyr cwmnïau sydd â thrwydded strwythur busnes gwahanol. Pan fydd honiadau difrifol o gamymddwyn, anonestrwydd, troseddu neu dorri ein rheolau yn dod i law, a phan fyddwn yn gweld y gallai hynny effeithio ar fudd y cyhoedd, rydym yn cyfeirio’r achos at y Tribiwnlys Disgyblu Cyfreithwyr.\nErlyn unigolion a chwmnïau\nTribiwnlys annibynnol yw’r Tribiwnlys Disgyblu Cyfreithwyr ac mae amryw o gosbau y gall eu rhoi. Nid oes cyfyngiad ar ei bwerau dirwyo, a gall wahardd neu ddiarddel cyfreithwyr. Mae’r Tribiwnlys yn defnyddio’r safon prawf troseddol, sy’n golygu bod yn rhaid profi materion y tu hwnt i amheuaeth resymol.\nGall tua 25% o achosion arwain at Gytundeb Setliad Rheoleiddio. Cytundebau yw’r rhain sy’n cael eu cytuno â chyfreithwyr ac/neu gwmnïau yn ystod y broses oruchwylio, neu tra bydd yr achos yn cael ei gyfeirio at y Tribiwnlys. Mae’r Cytundebau yn ffordd ymarferol o ddiogelu’r cyhoedd heb arwain at ragor o gostau.\nY camau yr ydym ni’n eu cymryd, a’r camau y mae’r Tribiwnlys yn eu cymryd\nCamau a gymerwyd a’r amgylchiadau\nLefel y camymddwyn (achos mân i achos difrifol)\nCosb gan yr Awdurdod\nLlythyr cynghori: rydym yn atgoffa’r unigolyn neu’r cwmni, yn ysgrifenedig, o’u cyfrifoldebau rheoleiddiol. Mân ✔ ✖\nCanfyddiad/canfyddiad a rhybudd: ar gyfer camymddwyn o bwys, ond achos neilltuedig. Gellir rhoi ystyriaeth i’r canfyddiad/canfyddiad a rhybudd wrth gynnal unrhyw ymchwiliad yn y dyfodol. Canolig. ✔ ✖\nCystwyo: Rydym yn cystwyo unigolyn neu gwmni pan fu achos cymharol ddifrifol o weithredu’n groes i’n gofynion neu ein safonau. Canolig. ✔ ✖\nDirwy: Pan fu achos difrifol o weithredu’n groes i’n gofynion neu ein safonau a phan fydd, er enghraifft, y sawl neu’r cwmni sy’n cael ei reoleiddio wedi elwa’n ariannol o’r camymddwyn, a’i bod yn briodol diddymu neu leihau’r elw ariannol a wnaed. Difrifol neu gyfres o ddigwyddiadau sydd ynghyd yn ddifrifol. ✔Hyd at £2,000 (gweler troednodyn 1). ✔Digyfyngiad. (Nodwch y bydd gallu’r Tribiwnlys i gymryd camau yn erbyn cwmnïau yn dibynnu ar y math o gwmni yw hwnnw. Er enghraifft, nid oes gan y Tribiwnlys awdurdodaeth dros gwmnïau sydd â thrwydded strwythur busnes gwahanol.)\nGosod amodau gweithio ar unigolyn: rydym yn cyfyngu neu’n rhwystro unigolyn rhag cymryd rhan mewn gweithgareddau penodol neu rhag ymwneud â threfniadau/cysylltiadau busnes penodol neu drefniadau gweithio. Difrifol neu gyfres o ddigwyddiadau sydd ynghyd yn ddifrifol, a pham y mae angen delio â’r risg sy’n deillio o hyn. ✔ ✔Cyfeirir at hyn fel “gorchymyn cyfyngu”.\nGosod amodau gweithio ar gwmni: byddwn yn cyfyngu neu’n rhwystro cwmni, neu un o’i reolwyr, gweithwyr neu rywun sydd â budd, rhag gwneud gweithgareddau penodol. Gall cymryd cam fel hwn helpu i fonitro’r cwmni’n effeithiol drwy gael adroddiadau rheolaidd. Difrifol neu gyfres o ddigwyddiadau sydd ynghyd yn ddifrifol, a phan fydd gwneud hyn o fudd i’r cyhoedd. ✔ ✔Cyfeirir at hyn fel “gorchymyn cyfyngu”.\nGorchymyn adran 43 (ar gyfer y rheini nad ydynt yn gyfreithwyr sy’n gweithio yn y proffesiwn, e.e. rheolwyr nad ydynt yn gyfreithwyr a gweithwyr fel ysgrifenyddion cyfreithiol): rydym yn rhwystro’r unigolion hyn rhag gweithio mewn cwmni cyfreithiol heb ein caniatâd ni. Difrifol neu gyfres o ddigwyddiadau sydd ynghyd yn ddifrifol. ✔ ✔\nDiarddel: y Tribiwnlys yn rhwystro cyfreithiwr rhag gweithio’n gyfan gwbl. Caiff enw’r cyfreithiwr ei dynnu oddi ar y gofrestr o gyfreithwyr. Difrifol neu gyfres o ddigwyddiadau sydd ynghyd yn ddifrifol. ✖ ✔\nCanlyniadau gwaith goruchwylio rhwng 2013 a 2016\nCafodd y Cytundebau Setliad Rheoleiddio sy’n cael eu disgrifio yn y tabl isod eu cytuno fel rhan o’r broses oruchwylio. Mae’r Cytundebau hyn yn ein galluogi i ddiogelu defnyddwyr a budd y cyhoedd drwy ddod ag achosion i ben yn gyflym, yn effeithiol ac am gost sy’n gymesur.\nSylwer y gall fod mwy nag un canlyniad i bob ffeil.\nFfeiliau lle cafodd honiadau eu cadarnhau/lle cymerwyd camau 377\nCanfyddiad/canfyddiad a rhybudd 91 1\nCerydd neu gystwyo 65 12\nDirwy 47 7\nGosod amodau ar gwmni neu unigolyn 23 0\nFfeiliau lle cafodd honiadau eu cadarnhau/lle cymerwyd camau 265\nLlythyr cynghori 118 -\nCanfyddiad/canfyddiad a rhybudd 32 0\nCerydd neu gystwyo 37 2\nDirwy 15 3\nGosod amodau ar gwmni neu unigolyn 28 0\nGorchymyn adran 43 39 0\nFfeiliau lle cafodd honiadau eu cadarnhau/lle cymerwyd camau 451\nLlythyr cynghori 213 -\nCanfyddiad/canfyddiad a rhybudd 116 0\nCerydd neu gystwyo 35 4\nDirwy 18 4\nGosod amodau ar gwmni neu unigolyn 12 1\nGorchymyn adran 43 12 0\nCytundebau setliad rheoleiddio rhwng 2013 a 2016\nCytunwyd ar y Cytundebau Setliad Rheoleiddio isod ar ôl inni orffen goruchwylio’r cwmni, ond cyn i'r achos gyrraedd y Tribiwnlys Disgyblu Cyfreithwyr.\nNodwch y gall fod mwy nag un canlyniad ynghlwm wrth ffeil a arweiniodd at Gytundeb Setliad Rheoleiddio.\nFfeiliau a arweiniodd at Gytundeb Setliad Rheoleiddio 23 9 6\nDirwy 16 6 2\nCystwyo neu gerydd 9 3 3\nGorchymyn adran 43 2 0 0\nAdran 47 (2) (g) 1 1 0\nArall 0 0 3\nMae gorchymyn adran 47(2)(g) yn golygu na all cyfreithiwr y mae ei enw wedi’i dynnu o’r gofrestr ailymuno â’r gofrestr oni bai bod y Tribiwnlys yn caniatáu hynny.\nEr enghraifft, mae’r cyfreithiwr yn cytuno i dynnu’i enw o’r gofrestr a thalu ein costau.\ngadarnhau bod camymddwyn wedi digwydd neu at roi cosb.\nArweiniodd yr achosion a gafodd eu dwyn gennym gerbron y Tribiwnlys rhwng 2013 a 2016 at y penderfyniadau a ganlyn (nodwch y gall un gwrandawiad arwain at fwy nag un penderfyniad):\nNifer yr achosion a gafodd eu dwyn 129 96 97\nDiarddel 75 53 56\nDirwy 52 30 27\nSGwahardd 17 17 14\nDim Gorchymyn - h.y. y Tribiwnlys yn penderfynu yn ein herbyn 3 7 3\nPenderfyniad arall 14 10 18\nEr enghraifft, cerydd neu orchymyn adran 43.\nNid yw’r cynnydd o 34% yn nifer yr achosion a gafodd eu dwyn gennym gerbron y Tribiwnlys yn 2015/16 yn golygu y bu cynnydd yn y pryderon a ddaeth i law yn y flwyddyn, ond mae’n ganlyniad i adolygiad llawn o’r achosion.\nAstudiaeth achos | Camau a gymerwyd yn erbyn cyfreithiwr a’r cwmni\nY cyfreithiwr: Cymerwyd camau gennym yn erbyn cyfreithiwr a oedd newydd gymhwyso ar ôl cael adroddiad gan y cwmni ym Manceinion lle’r oedd y cyfreithiwr yn bennaeth ar yr adran cyfraith cyflogaeth. Rhoddodd y cwmni wybod inni bod sawl gorchymyn wedi’u gwneud yn erbyn y gweithiwr gan nad oedd wedi bod yn delio ag achosion cyflogaeth yn iawn, ac roedd wedi ffugio deunyddiau.\nYn ystod ei gyfnod yn gweithio, roedd y cyfreithiwr wedi methu â chwblhau nifer o bethau mewn pryd i’r llys – a hynny wedi arwain at ddod ag achosion i ben. Roedd hefyd wedi methu â bod yn bresennol mewn gwrandawiad cyfryngu barnwrol, lle bydd barnwr yn gweithredu fel cyfryngwr mewn achosion cyflogaeth, ac roedd wedi ceisio camarwain ei gyflogwr. Am hyn, canfuwyd ei fod wedi bod yn anonest, a chafodd ei ddiarddel o'r gofrestr o gyfreithwyr.\nY cwmni: Prin iawn oedd profiad y cwmni o gyfraith cyflogaeth, a daeth yn amlwg yn ystod ein hymchwiliad ei fod wedi methu â goruchwylio gwaith y cyfreithiwr a oedd newydd gymhwyso, a hwnnw heb gymhwyso'n ddigonol i gyflawni’r math o waith yr oedd yn ei wneud.\nYn ogystal â chymryd camau yn erbyn y cyfreithiwr am ei anonestrwydd, penderfynwyd y byddem yn cymryd camau yn erbyn y cwmni am fethu â goruchwylio’r gweithiwr. Roedd yn amlwg nad oedd gan y cwmni drefniadau digon da yn hyn o beth, a chafodd ddirwy o £7,500 gan y Tribiwnlys Disgyblu Cyfreithwyr.\nDiogelu Cleientiaid - Ymyrryd ac iawndal\nMae ein tîm Diogelu Cleientiaid yn ymyrryd mewn cwmnïau cyfreithiol er mwyn diogelu'r cyhoedd rhag defnyddio gwasanaethau cyfreithwyr anonest neu gyfreithwyr sy’n dangos diffyg gallu. Wrth ymyrryd mewn cwmni, byddwn yn meddiannu holl arian a ffeiliau cleientiaid ac yn dychwelyd popeth i’w perchnogion. I bob pwrpas, caiff y practis wedyn ei gau ac ni fydd modd iddo weithredu.\nRydym yn ymyrryd mewn practis:\npan fydd seiliau dros ymyrryd\n• pan fydd hynny o fudd i’r cyhoedd.\nRydym yn gweithio ag asiantau ymyrryd trydydd parti er mwyn gofalu am arian cleientiaid yng nghyfrifon cwmni ac am unrhyw ffeiliau cleientiaid. Byddwn yn meddiannu'r holl ffeiliau o swyddfa cwmni ac yn cysylltu â'r cleientiaid i esbonio'r hyn sydd wedi digwydd. Bydd ein hasiant, sef cwmni cyfreithiol fel arfer, yn delio â materion brys ar ran cleientiaid. Bydd yr asiant hefyd yn dod o hyd i’r ffeiliau perthnasol er mwyn inni allu cysylltu â'r cleientiaid i roi gwybod iddynt ein bod wedi cau’r cwmni. Bydd yr asiant hefyd yn rhoi cyngor i gleientiaid y cwmni ynghylch yr hyn y dylent ei wneud nesaf.\nOs na fydd ffeil cleient yn ymwneud ag achos brys, neu os bydd yr achos yn segur, byddwn yn archifo’r ffeil yn ein cyfleusterau yn Coventry neu Darlington. Capita sy’n gyfrifol am yr archif, ac mae’n delio â cheisiadau gan gleientiaid am eu papurau. Byddwn yn dadansoddi ac yn ail-greu’r cofnodion cyfrifyddu, gan geisio dychwelyd yr arian i’r perchnogion. Bydd arian yn aml ar goll o gyfrif y cleient. Yn y sefyllfa hon, gall cleientiaid nad ydynt wedi cael eu harian wneud hawliad i yswirwyr y cwmni neu i'r Gronfa Iawndal.\nYmyrryd – y niferoedd\nYn ystod y dirwasgiad yn 2008 ac yn syth wedi hynny, bu cynnydd mawr yn yr achosion lle bu'n rhaid inni ymyrryd mewn cwmnïau cyfreithiol a oedd yn gwneud gwaith trawsgludo, sef maes gwaith yr effeithiodd y dirywiad economaidd yn drwm arno.\nWrth i’r economi wella, lleihaodd nifer yr achosion lle bu’n rhaid ymyrryd oherwydd hyn, a’r rheini’n aml wedi ymwneud â nifer fawr o ffeiliau cleientiaid a symiau mawr o arian yn sgil prynu a gwerthu tai. Cafodd hyn ddylanwad ar gyfanswm nifer yr achosion lle bu’n rhaid inni ymyrryd.\nNifer yr achosion o ymyrryd\nY sail dros ymyrryd yn 2015/16\nAmau anonestrwydd 21\nTorri rheolau gweithio cyfreithwyr 18\nDiogelu budd cleientiaid 16\nTorri rheolau cyfrifyddu cyfreithwyr 15\nARhoi’r gorau i weithio 1\nDiarddel neu wahardd 1\nNodwch y gall fod mwy nag un rheswm dros ymyrryd bob tro.\nYmyrryd ar waith\nBu’n rhaid inni ymyrryd mewn cwmni sy’n gweithio’n genedlaethol y llynedd gan ein bod yn amau anonestrwydd ar ran yr unig gyfarwyddwr ac eraill yn y cwmni. Daeth honiadau i law ar ôl i un o gyrff y llywodraeth gynnal archwiliad o ffeiliau’r cwmni, gan anfon eu canfyddiadau atom.\nCawsom adroddiadau hefyd na allai cleientiaid gysylltu gydag aelodau’r cwmni, ac nad oeddent yn cael eu cynrychioli mewn gwrandawiadau.\nPenderfynwyd bod angen inni ymyrryd er mwyn diogelu budd cleientiaid y cwmni. Penodwyd nifer o asiantau gennym i ymyrryd gan fod y cwmni’n gweithio drwy’r wlad. Cafodd y cyfrifon eu rhewi a chafwyd gafael ar holl ffeiliau a chofnodion y cwmni.\nRoedd gan y cwmni gleientiaid amrywiol iawn, ac nid oedd llawer yn siarad Saesneg fel iaith gyntaf. Er mwyn sicrhau bod modd inni helpu cynifer o bobl â phosibl, cyfieithwyd y wybodaeth bwysicaf am y broses ymyrryd i 13 iaith, gan gynnwys Hindi, Urdu, Mandarin a Phwyleg. Cafodd yr holl gleientiaid eu hannog i’n galw neu i anfon e-bost atom, ac roedd gennym gyfieithwyr wrth law yn barod i helpu.\nMae’r Gronfa Iawndal yn bodoli er mwyn rhoi iawndal i aelodau’r cyhoedd a busnesau bach sy’n dioddef colled ariannol o ganlyniad i gyfreithiwr anonest neu gyfreithiwr sy’n dangos diffyg gallu. Cyfreithwyr a chwmnïau cyfreithiol sy'n ariannu'r gronfa drwy ardoll flynyddol, a ni sy'n ei gweinyddu.\nCasglwyd £32 gan bob cyfreithiwr a £548 gan bob cwmni cyfreithiol gennym yn 2015/16. Rydym yn cadw arian wrth gefn yn y Gronfa er mwyn sicrhau bod y cyhoedd wedi'u diogelu bob amser rhag unrhyw fygythiadau newydd yn y sector cyfreithiol. Gallwn amrywio'r ardoll yn sgil y risgiau a welwn sy'n datblygu yn y sector cyfreithiol.\nGall pobl wneud hawliadau i’r Gronfa drwy ffurflen ar ein gwefan, ac rydym yn mynd ati’n bwrpasol i gyfeirio pobl at y Gronfa pan fyddwn yn ymyrryd mewn cwmni. Unwaith y daw hawliad i law, rydym yn asesu a all y Gronfa helpu ai peidio. Mae pobl sy’n gwneud hawliad yn aml yn wynebu amgylchiadau anodd neu ofid mawr, felly rydym yn gweithio mor gyflym ac yn bod mor gefnogol ag y gallwn.\nRydym yn rhoi iawndal os bydd yr hawliadau’n ddilys o dan ein rheolau, ac os bydd aelod o’r cyhoedd neu’r busnes bach dan sylw wedi dioddef colled ariannol oherwydd y cyfreithiwr neu’r cwmni yr ydym yn ei reoleiddio.\nProfeb: Pan fydd cyfreithwyr yn camddefnyddio etifeddiaeth rhywun\nTrawsgludo: Pan fydd cyfreithwyr anonest neu gyfreithwyr sy’n dangos diffyg gallu yn dwyn neu’n colli blaendaliadau, blaendaliadau morgais neu elw o werthiant.\nMewn rhai amgylchiadau byddwn yn gwrthod hawliad. Er enghraifft:\nos dylid cyfeirio’r hawliad at yswiriwr y cwmni\nos daw’r hawliad gan fusnes sydd â throsiant o dros £2 filiwn y flwyddyn\nos yw’r hawliad am log yr oedd y sawl sy’n cael ei reoleiddio wedi cytuno i dalu’r cleient.\nRydym yn monitro faint yr ydym yn ei dalu o'r Gronfa Iawndal bob blwyddyn a'r math o hawliadau a ddaw i law. Mae’r gostyngiad yn nifer yr ymyriadau a’r hawliadau llwyddiannus sy’n ymwneud â thrawsgludo ers i’r rheini gyrraedd penllanw yn dilyn dirwasgiad 2008 yn golygu bod llai o arian wedi’i dalu o’r Gronfa yn ddiweddar. Serch hynny, rydym hefyd yn monitro'r risgiau newydd i ddefnyddwyr a'u harian. Er enghraifft, mae cynlluniau buddsoddi ffug sy’n ymwneud â chwmnïau cyfreithiol eisoes wedi costio dros £100m i'r cyhoedd.\nGwnaed 1,504 o hawliadau i’r Gronfa Iawndal yn 2015/16. Cafodd 1,516 o hawliadau eu cau yn y un cyfnod*. O blith y rhain, arweiniodd 604 o hawliadau at wneud taliad (40%), ac roedd y rhain yn werth £10.3m.\nYr hawliadau a wnaed yn 2015/16 1,504\nYr hawliadau a gafodd eu cau yn 2015/16 1,516*\nNifer yr hawliadau a arweiniodd at wneud taliad 604\nFaint oedd gwerth yr hawliadau a arweiniodd at wneud taliad £10.3m\n* Mae’r hawliadau hyn yn wahanol i’r hawliadau a wnaed yn 2015/16.\nY pum prif reswm dros wneud taliadau rhwng 2013 a 2016:\nY rheswm am yr hawliad Taliad\n1 Profeb – balans yn sgil ystad £3.9m\n2 Elw o werthiant £1m\n3 Dwyn arian cleientiaid £1m\n4 Dychwelyd blaendal £700K\n5 Twyll - trawsgludo £700K\n1 Dychwelyd blaendal £3.5m\n2 Profeb – balans yn sgil ystad £3.4m\n3 Dychwelyd costau a dalwyd i gyfrif £2.2m\n4 Codi llawer gormod £1.8m\n5 Twyll morgais/camddefnyddio blaendal morgais £1.8m\n1 Profeb – balans yn sgil ystade £4.8m\n2 Morgais heb ei dalu £2.6m\n3 Twyll - trawsgludo £2.4m\n4 Elw o werthiant £2.3m\n5 Methu â thalu treth dir y dreth stamp/ffioedd y Gofrestrfa Tir £2m\nGweler isod am eirfa sy’n esbonio’r rhesymau dros yr hawliadau.\nArchifo ffeiliau cleientiaid\nRydym wedi casglu miliynau o ffeiliau o gwmnïau cyfreithiol ar ôl ymyrryd yn y cwmnïau hynny, a’n tasg ni yw rhoi trefn ar ffeiliau cleientiaid os nad yw’r achos yn un brys, neu ffeiliau “segur” fel ewyllysiau a gweithredoedd. Unwaith y byddwn wedi’u mynegeio, rydym yn storio’r ffeiliau a’r dogfennau, gan ddychwelyd y ffeiliau i gleientiaid pan gawn gais i wneud hynny.\nRydym yn cydnabod pwysigrwydd cadw dogfennau hanesyddol er budd y cyhoedd, ac wrth inni wneud y gwaith hwn rydym yn gofalu cadw golwg am eitemau a fyddai o ddiddordeb hanesyddol. Yn 2014, cafodd ein proses ar gyfer canfod ffeiliau hanesyddol ei gwella, ac rydym yn gweithio'n agos gyda Chymdeithas Cofnodion Prydain, sy’n rhoi arweiniad inni ac yn ein helpu gyda’r gwaith hwn. Rydym yn rhoi unrhyw beth sy’n dyddio o’r cyfnod cyn y Rhyfel Byd Cyntaf i’r naill ochr er mwyn bwrw golwg arno cyn ei archifo.\nWrth wneud ein gwaith, rydym wedi canfod nifer o hen weithredoedd sy’n gysylltiedig ag adeiladau a thir hanesyddol - er enghraifft, gweithredoedd yn ymwneud â William Paget o gyfnod Harri VIII a’r gweithredoedd gwreiddiol i White Hart Lane, cartref Tottenham Hotspur. Roeddem yn falch o allu eu dychwelyd i’r clwb pêl-droed.\nAstudiaeth achos | CY Gronfa Iawndal ar waith\nBlaendal am dŷ wedi’i ddwyn: Roedd cwpl ifanc yn prynu eu tŷ cyntaf ac wedi talu £25,000 fel blaendal i’w cyfreithiwr. Cafodd y contractau eu cyfnewid ac roedd y broses i’w chwblhau wythnos yn ddiweddarach. Rhoddodd y cwpl hysbysiad eu bod yn gadael y fflat yr oeddent yn ei rhentu, ac roedd y tenantiaid newydd yn barod i symud i mewn.\nYn fuan wedi iddynt gyfenwid, bu inni ddechrau ymyrryd yn y cwmni. Roedd cyfrifon y cwmni’n hynod anhrefnus ac nid oedd modd inni ddweud i ble’r aeth y blaendal – roedd hi’n ymddangos bod y cyfreithiwr wedi’i gymryd. Bu inni ffonio’r cwpl i esbonio beth oedd yn digwydd. Roeddent wedi cynhyrfu ac yn gofidio’n arw. Drwy lwc, roedd modd inni wneud taliad brys iddynt o’r Gronfa Iawndal mewn 48 awr, er mwyn iddynt allu bwrw ymlaen a chwblhau’r pryniant.\nY swm a dalwyd bob blwyddyn o’r Gronfa Iawndal rhwng 2013 a 2016:\nCyfanswm a dalwyd mewn grantiau\nMae cysylltiad rhwng y taliadau yr ydym yn eu gwneud bob blwyddyn a nifer yr achosion lle byddwn yn ymyrryd. Mae’r gostyngiad yn nifer y grantiau rhwng 2013 a 2016 yn adlewyrchu tuedd lle mae nifer yr achosion o ymyrryd hefyd wedi lleihau yn yr un cyfnod.\nRhesymau dros hawliadau - geirfa\nMethu â thalu treth dir y dreth stamp/ffioedd y Gofrestrfa Tir: Wrth drawsgludo, mae’r cyfreithiwr wedi methu â throsglwyddo’r arian a dalodd y cleient ar gyfer treth dir y dreth stamp neu ffioedd y Gofrestrfa Tir.\nTwyll – trawsgludo: “Twyll prynhawn Gwener" yw’r enw ar lawr gwlad am hyn. Mae troseddwyr yn targedu cwmnïau trawsgludo, sydd fel arfer yn cwblhau’r broses o werthu tai ar brynhawniau Gwener. Maent yn darbwyllo cyfreithwyr i drosglwyddo blaendaliadau tai iddynt drwy esgus bod yn rhywun o’r banc.\nCodi llawer gormod: Mae’r cyfreithiwr neu’r cwmni wedi codi llawer gormod ar y cleient am wasanaethau, a hynny gan wybod eu bod yn gwneud hynny.\nTwyll morgais/camddefnyddio blaendal morgais: Gall hyn gynnwys rhoi gormod o werth ar eiddo, gwneud trafodiadau yn syth ar ôl ei gilydd a dwyn arian morgais.\nProfeb – balans yn sgil ystad: Y cyfreithiwr neu’r cwmni yn camddefnyddio etifeddiaeth sy’n ddyledus i gleient.\nDychwelyd blaendal:Cleient yn talu costau i gwmni cyfreithiol, ond y gwaith heb gael ei wneud.\nDychwelyd costau a dalwyd i gyfrif: A client pays costs to alaw firm, but the work has not been done.\nElw o werthiant: Hawliad am arian a gafodd cwmni cyfreithiol wrth werthu eiddo.\nDwyn arian cleientiaid: Y cyfreithiwr neu’r cwmni wedi dwyn arian cleient.\nMorgais heb ei dalu: Cwmni cyfreithiol sy’n delio â gwerthu eiddo yn methu â thalu'r morgais sy’n ddyledus ar yr eiddo hwnnw.\nWrth i’n Strategaeth Gorfforaethol ar gyfer 2014 i 2017 ddod i ben, rydym wedi dangos sut y byddwn yn parhau i weithio tuag at gyflawni ein pedwar prif amcan yn 2016/17. Byddwn yn datblygu ac yn ymgynghori ar strategaeth dair blynedd newydd yn haf 2017.\nY rhaglen i ddiwygio ein gwaith rheoleiddio: Byddwn yn parhau i ganolbwyntio ar leihau rhwystrau diangen i arloesi a thwf.\nEdrych i’r Dyfodol: Byddwn yn pennu’r camau nesaf ar ôl ein hymgynghoriadau yn 2015/16 er mwyn symleiddio ein rheolau, creu Codau Ymddygiad clir a rhyddhau cyfreithwyr sy’n gweithio mewn sefydliadau nad yw’r Awdurdod yn eu rheoleiddio.\nYr Awdurdod Cystadleuaeth a Marchnadoedd: Byddwn yn adolygu adroddiad terfynol yr Awdurdod Cystadleuaeth a Marchnadoedd ar gyflenwi gwasanaethau cyfreithiol. Rydym yn croesawu’r ffaith bod yr Awdurdod Cystadleuaeth a Marchnadoedd o blaid rhoi gwell gwybodaeth i ddefnyddwyr ac egwyddor annibyniaeth reoleiddiol.\nTrefniadau diogelu ariannol: Rhaid inni sicrhau’r cydbwysedd iawn rhwng diogelu defnyddwyr a chreu marchnad arloesol a hygyrch ar gyfer gwasanaethau cyfreithiol. Rydym yn edrych i weld a yw’r gofynion ar gyfer yswiriant indemniad proffesiynol yn addas ar hyn o bryd, ac rydym wedi casglu data am hawliadau hanesyddol. Byddwn yn casglu rhagor o dystiolaeth wrth inni ddatblygu ein cynigion ar gyfer diwygio.\nYmgynghori ar bolisi hawlildio newydd: Rydym yn gwneud cynnydd wrth ddatblygu polisi hawlildio newydd, gydag un gyfres symlach o feini prawf sy'n cyd-fynd ag amcanion ein gwaith rheoleiddio a’n datganiad polisi. Mae hyn yn gysylltiedig â datblygu’r cynllun Arloesi yn yr Awdurdod ymhellach.\nYr Arholiad Cymhwyso Cyfreithwyr: Daeth yr ail ymgynghoriad ar yr Arholiad Cymhwyso Cyfreithwyr i ben ym mis Ionawr 2017, a hynny ar ôl ceisio barn yn eang ymhlith cyfreithwyr, cyrff cynrychioladol, y cyhoedd, academyddion, sefydliadau addysgol a myfyrwyr. Ym mis Ebrill 2017, penderfynodd y bwrdd gyflwyno’r Arholiad Cymhwyso Cyfreithwyr. Bydd hyn yn rhoi safon aur i ddefnyddwyr a fydd yn gwybod bod proses gyson wedi’i defnyddio i asesu sgiliau a gwybodaeth graidd cyfreithwyr.\nPrentisiaethau cyfreithwyr: Byddwn yn parhau i gefnogi’r llwybr lle bydd cyfreithwyr yn ennill cyflog wrth ddysgu, gan y bydd hynny’n help i ddatblygu proffesiwn amrywiol sy’n adlewyrchu’r cymunedau y mae’n eu gwasanaethu.\nCymhwysedd parhaus: Bydd y dull newydd o sicrhau datblygiad proffesiynol parhaus yn cynnal safonau drwy ofyn i bob cyfreithiwr wneud datganiad blynyddol eu bod yn gymwys ac yn meddu ar y wybodaeth ddiweddaraf.\nGwneud penderfyniadau: Yn 2015/16 aethom ati i adolygu ein meini prawf a’n canllawiau i helpu'r rheini sy’n gwneud penderfyniadau i asesu’r miloedd o faterion a gaiff eu cyfeirio atom bob blwyddyn. Byddwn yn gwreiddio ac yn gwella’r canllawiau hyn yn y flwyddyn sydd i ddod.\nStrategaeth Gorfodi: Ar ôl yr ymgyrch Mater o Ymddiriedaeth, byddwn yn diwygio ac yn cyhoeddi ein Strategaeth Gorfodi, gan sicrhau bod y camau a gymerwn yn erbyn cyfreithwyr a chwmnïau nad ydynt yn cyrraedd y safonau gofynnol yn glir, yn gymesur ac yn gyson. Byddwn yn ymgynghori ynghylch hyn fel rhan o'n rhaglen Edrych i'r Dyfodol.\nY rhagolygon risg: Byddwn yn cyhoeddi ein rhagolygon risg blynyddol sy'n ymwneud â phynciau penodol er mwyn diogelu'r cyhoedd, a hynny drwy helpu cwmnïau i ganfod a rheoli risgiau a phroblemau yn y sector cyfreithiol.\nOperational activities: Rydym am gynnig gwasanaethau o ansawdd da i’r cyhoedd ac i’r proffesiwn, a byddwn yn cyflwyno prosesau newydd a systemau TG gwell. Byddwn yn parhau i wella’n sylweddol y modd yr ydym yn gweithredu. Byddwn yn cyflwyno’r newidiadau hyn ochr yn ochr â gwaith i ganolbwyntio mwy ar sicrhau lefelau perfformiad da.\nY prif ddangosyddion perfformiad: Mae gwell perfformiad dros y ddwy flynedd ddiwethaf wedi'n galluogi i adolygu nifer o’n prif ddangosyddion perfformiad. Rydym wedi pennu prif ddangosyddion perfformiad newydd a mwy heriol ar gyfer 2016/17, er mwyn parhau i wella ein perfformiad a’n gwasanaeth.\nModerneiddio ein TG: : Mae systemau TG newydd yn cael eu datblygu i ddisodli meddalwedd sydd wedi dyddio, gan ei gwneud yn haws i bobl ymwneud â ni a gosod y sylfeini i wneud arbedion yn y tymor hir. Rydym yn sicrhau bod y defnyddwyr yn ganolog i’n rhaglen, a’r rheini'n cynnwys y cyhoedd, cwmnïau o bob maint a chyfreithwyr unigol. Byddwn yn profi unrhyw systemau newydd yn uniongyrchol ymhlith ein cwsmeriaid.\nDigwyddiadau a sioeau teithiol: Mae cael sylwadau gan y cyhoedd a gweithwyr proffesiynol yn hanfodol i’n gwaith, a byddwn yn datblygu ein rhaglen o ddigwyddiadau, gan geisio adborth wrth inni ddatblygu ein dull o reoleiddio a chynyddu ymwybyddiaeth o'n gwaith. Drwy seminarau, grwpiau ffocws a chyfarfodydd y Bwrdd drwy Gymru a Lloegr, bydd y Bwrdd yn ymwneud â rhanddeiliaid pwysig mewn ffyrdd newydd.\nYsgrifennu yn yr Awdurdod: Byddwn yn gwneud mwy i wella’r modd yr ydym yn cyfathrebu gyda’r cyhoedd a’r rheini yr ydym yn eu rheoleiddio, fel bod ein gwasanaethau yn hygyrch ac yn hawdd i’w defnyddio. Byddwn yn adolygu ein polisïau cyfieithu er mwyn helpu defnyddwyr o bob cymuned. Rydym yn rheoleiddio yng Nghymru yn ogystal ag yn Lloegr, felly mae cyhoeddi mwy yn Gymraeg yn flaenoriaeth inni.\nY cyfryngau cymdeithasol a sianeli digidol: Mae'n bwysig ein bod yn cyrraedd ein holl randdeiliaid yn y ffordd sy’n gweddu orau iddynt hwy. Yn ogystal â gwneud mwy ar y cyfryngau cymdeithasol, byddwn yn gwella ein gwefan ein hunain a Legal Choices, sef y wefan gyhoeddus yr ydym yn ei chynnal ar ran y rheoleiddwyr cyfreithiol i gyd.\nCydraddoldeb, Amrywiaeth a Chynhwysiant: Byddwn yn gweithio mewn partneriaeth ar faterion fel y rheini sy’n berthnasol i bobl drawsrywiol a lles proffesiynol. Bydd hyn yn rhoi hwb i greu proffesiwn modern ac effeithiol. Byddwn yn casglu ac yn cyhoeddi data am amrywiaeth mewn cwmnïau yn 2017.\nBod yn dryloyw: Byddwn yn rhoi gwybodaeth mewn ffyrdd ystyrlon, er enghraifft, drwy’r Adolygiad Blynyddol newydd hwn a thrwy gyhoeddi’r holl ymatebion i’n hymgynghoriadau. Byddwn yn diwygio ein cyhoeddiadau a’n polisïau prosesu teg, fel y bydd pawb yn gwybod beth i'w ddisgwyl gennym. Byddwn hefyd yn cymryd rhagor o gamau i ddatblygu cofrestr rheoleiddio ar gyfer y cyhoedd.\nRydym wedi ymrwymo i ddelio â phawb mewn ffordd deg a thryloyw. Rydym yn cydnabod y byddwn, weithiau, yn gwneud camgymeriadau a byddwn yn ceisio datrys unrhyw broblemau sy’n ymwneud â’n gwasanaeth yn ddiymdroi.\nGall cwynion corfforaethol fod am faterion fel pa mor hir y byddwn yn ei gymryd i ddelio ag achos, peidio ag esbonio pethau’n glir, neu beidio ag ystyried yr holl wybodaeth berthnasol.\nNid yn unig y mae'n bwysig unioni pethau ar gyfer y rheini sy'n cwyno, ond rhaid inni hefyd ddysgu o’u hadborth. Dyma’r prif feysydd lle byddwn yn parhau i wella dros y flwyddyn sydd i ddod:\nCyhoeddi gwell gwybodaeth ynghylch pryd y gallwn gymryd camau yn erbyn cyfreithwyr\nRydym yn cael nifer o gwynion am gyfreithwyr ond ni allwn helpu mewn rhai achosion. Weithiau bydd Ombwdsmon y Gyfraith mewn sefyllfa well i ddelio â’r pryder, neu bu achos mân iawn o dorri un o’n rheolau heb fod hynny’n galw am ymchwiliad llawn. Rydym yn ceisio gwella’r wybodaeth ar ein gwefan, yn ceisio creu cyfres o daflenni cyngor i gyfeirio pobl yn well at ffynonellau cymorth, ac yn ceisio cryfhau’r cyngor yr ydym yn ei roi i randdeiliaid pan fyddant yn ffonio ein Canolfan Gyswllt.\nPan fyddwn yn delio â chwynion am gyfreithwyr, gwyddom fod yn rhaid inni fod yn glir ac yn dryloyw. Mae ein cynllun ar gyfer sut dôn sydd i’n llais, sy’n ymwneud â sut yr ydym yn ysgrifennu yn yr Awdurdod, wedi gwella’r modd yr ydym yn cyfathrebu’n ysgrifenedig, wrth inni geisio sicrhau bod ein gwaith ysgrifenedig yn hygyrch ac yn hawdd i’w ddeall. Mae ein data am gwynion eisoes yn awgrymu bod ein dull o ysgrifennu yn gwella ond byddwn yn gweithio'n galed ar hyn. Rydym eisoes wedi dechrau gweld gostyngiad sylweddol yn nifer y cwynion sy’n cael eu cadarnhau wedi inni fethu ag esbonio pethau'n ddigon clir.\nEleni rydym yn bwriadu canolbwyntio ymhellach ar ragoriaeth wrth roi gwasanaeth i gwsmeriaid, gan ddatblygu ein safonau gwasanaeth craidd. Mae’r ystadegau o’r cwynion a gawn yn awgrymu bod y gwaith yr ydym wedi’i wneud hyd yma, drwy gyflwyno dangosyddion perfformiad pwysig a lefelau gwasanaeth, wedi gwneud cryn wahaniaeth. Drachefn, gwelsom ostyngiad sylweddol yn nifer y cwynion sy'n cael eu cadarnhau oherwydd oedi ar ein rhan, ond gwyddom fod mwy gennym i’w wneud er mwyn ymateb i bethau’n fwy prydlon.\nAdroddiad Annibynnol 2015/16 gan y Gwasanaethau Ombwdsmon, ein hadolygydd annibynnol: “Mae llawer i’w ganmol am yr Awdurdod wrth adolygu ansawdd ei ymatebion ysgrifenedig i'r rheini sy'n cwyno. Yn y mwyafrif llethol o achosion, teimlwn fod yr Awdurdod yn gwneud gwaith gwych wrth ddeall y materion y mae’r rheini sy’n cwyno wedi’u codi ac yna wrth ymateb iddynt”\nYmgynghoriad ar yr adolygiad o'r rheolau cyfrifyddu\nAdroddiad am fynd i'r afael â gwyngalchu arian\nAstudiaeth o'r farchnad gan yr Awdurdod Cystadleuaeth a Marchnadoedd\nRheolau'r weithdrefn ddisgyblu\nAddysg a Hyfforddiant: Adroddiad ynghylch y gwaith awdurdodi a monitro rhwng 1 Medi 2013 a 31 Awst 2014\nY Strategaeth Gorfodi\nYmgynghoriad ynghylch hyblygrwydd a diogelu'r cyhoedd\nPecyn amrywiaeth i gwmnïau cyfreithiol\nChwilio am gwmni cyfreithiol\nMater o Ymddiriedaeth\nData rheoleiddio a dewis i ddefnyddwyr mewn gwasanaethau cyfreithiol\nY rhaglen i ddiwygio ein gwaith rheoleiddio\nCytundeb ar gyfer Setliad Rheoleiddio\nGolwg ar Risg\nGolwg ar Risg: Diogelwch TG\nGolwg ar Risg: Cyfreithwyr a Thwyll Buddsoddi\nGolwg ar Risg: Gadael yr UE: Y wybodaeth ddiweddaraf ar gyfer cyfreithwyr\nYstadegau poblogaeth wedi’u rheoleiddio\nCyfryngau Cymdeithasol yn yr Awdurdod Rheolei Cyfreithwyr\nYr Awdurdod Rheolei Cyfreithwyr\nCynnig yng nghyswllt yr Arholiad Cymhwyso Cyfreithwyr\nYr Arholiad Cymhwyso Cyfreithwyr: ymgynghoriad dau\nYr Awdurdod Rheolei Cyfreithwyr : Arloesi\nPrentisiaeth ar gyfer Cyfreithwyr Blaengar\nHyfforddiant ar gyfer y Dyfodol\nRhith-grwpiau cyfeirio (Edrych i’r Dyfodol, Arholiad Cymhwyso Cyfreithwyr, Yr Awdurdod Rheolei Cyfreithwyr : Arloesi, Cwmnïau Bach, Materion yng nghyswllt Amrywiaeth)\nEiriolaeth y llys ieuenctid\nAdroddiad Blynyddol Gwasanaethau’r Ombwdsmon


Datblygiad Arfaethedig - Canolfan Gwastraff ac Ailgylchu o'r Cartref Y Drenewydd\nMae Cyngor Sir Powys yn bwriadu adeiladu Canolfan Gwastraff ac Ailgylchu o'r Cartref newydd, a fydd yn addas ar gyfer galwadau ailgylchu presennol a'r dyfodol.\nRhybudd Ymgynghori Cyn Ymgeisio o dan Atodlen 1b Erthyglau 2c, Gorchymyn Cynllunio Gwlad a Thref (Gweithdrefnu Rheoli Datblygu) (Cymru) 2012\nMae'r safle wedi'i leoli ar Barc Menter Dyffryn, y Drenewydd a bydd yn cynnwys iard ar gyfer sgipiau i drigolion ailgylchu eu gwastraff o'r cartref yn cynnwys eitemau swmpus, nwyddau trydanol, olew, paent, metel, gwatraff o'r ardd ac ati a bydd yn cael ei reoli yn ystod oriau gwaith i gadw'r safle'n lân a thaclus.\nMae Powys, fel holl awdurdodau Cymru, wedi cael targedau ailgylchu heriol gan Lywodraeth Cymru sy'n gofyn bod o leiaf 64% o ddeunyddiau'n cael eu hailgylchu erbyn 2020, ac yn codi i 70% erbyn 2025. Ar hyn o bryd, mae 65% o'r holl ddeunyddiau a gesglir o ymyl y ffordd, mewn Canolfannau Ailgylchu Gwastraff o'r Cartref a Safleoedd Ailgylchu Cymunedol yn cael eu hailgylchu ym Mhowys. I gynnal a chynyddu'r lefel hwn mae'n hanfodol bod y seilwaith yn ei le ar gyfer darparu'r gwasanaeth hwn yn y tymor hir.\nY Cyngor sy'n berchen ar y Canolfannau Ailgylchu Gwastraff o'r Cartref yn Llandrindod, Aberhonddu ac Ystradgynlais gyda'r safleoedd yn y Trallwng a'r Drenewydd ym mherchnogaeth y contractwr sy'n rhedeg y safleoedd. Mae hyn yn golygu bod yr opsiynau ar gyfer rhedeg y safleoedd yn y dyfodol yn gyfyngedig. Trwy fuddsoddi mewn safleoedd bydd yr opsiynau ar gyfer darpariaeth hir dymor a hyfywedd y gwasanaeth yn cynyddu.\nDiben y rhybudd hwn\nMae'r rhybudd hwn yn rhoi'r cyfle i chi roi eich sylwadau'n uniongyrchol i'r datblygwr ar ddatblygiad arfaethedig cyn cyflwyno cais cynllunio i'r awdurdod cynllunio lleol.\nBydd unrhyw gais cynllunio dilynol yn cael ei gyhoeddi gan yr Awdurdod Cynllunio Lleol perthnasol; ni fydd unrhyw sylwadau a gyflwynir mewn ymateb i'r rhybudd hwn yn rhagfarnu eich gallu i gyflwyno sylwadau i'r Awdurdod Cynllunio Lleol ar unrhyw gais cynllunio perthnasol yn unol â Gorchymyn Cynllunio Gwlad a Thref (Gweithdrefn Rheoli Datblygu) (Cymru) 2012.\nDylech sylwi y bydd unrhyw sylwadau a gyflwynir yn cael eu rhoi ar ffeil gyhoeddus.\nLawrlwytho'r Rhybudd Safle Erthygl 2c & 2D llawn\nGallwch weld y wybodaeth yma a chopiau called yn Llyfrgell y Drenewydd, Lon y Parc, y Drenewydd rhwng yr oriau canlynol:\nDydd Llun, dydd Iau a dydd Gwener - 9:30am i 5:30pm\nDydd Mawrth – 9:30am i 7:00pm\nDydd Sadwrn – 9:30am i 1:00pm\nFfurflen Cyn Ymgeisio\nRhybudd Safle Erthygl 2c 2D\nCynllun y Lleoliad a'r Ffin\nManylion y Ffensio\nCynllun yr Arwynebedd\nCynllun Arwyddion a Goleuadau\nAdroddiad Asesiad Ecolegol (ffeil fawr: 14mb)\nCam 1 - Astudiaeth Ddesg Geo-Amgylcheddol (ffeil fawr file: 30mb)


Cefnogi’r Diwydiant Twristiaeth wrth ofyn i ymwelwyr ‘Aros Gartref’\nGyda Gŵyl Banc arall yn prysur nesáu, mae Gweinidog yr Economi, Trafnidiaeth, a Gogledd Cymru, Ken Skates, wedi bod yn annog pobl i aros gartref ac aros yn lleol.\nDywedodd y Gweinidog: “Er bod hynny’n mynd yn groes i’n natur groesawgar, rydyn ni wedi bod yn gofyn i bobl aros gartref. Bydden ni wedi bod wrth ein boddau’n gweld pobl yn dod yma i fwynhau ein golygfeydd prydferth a’n hatyniadau gwych, ond er mwyn diogelu ein GIG a phobl ein neges yw ‘arhoswch gartref’.\n“Rydyn ni’n ymwybodol iawn o’r effaith mae’r coronafeirws yn ei chael ar ein sector twristiaeth a lletygarwch. A gan fod y diwydiant yn parhau i fod ar gau i helpu i atal y feirws rhag lledaenu, rydyn ni’n gwneud popeth yn ein gallu i helpu’r diwydiant yn yr adeg hynod anodd hon.”\nYr wythnos hon cyhoeddodd y Gweinidog y bydd y gwirydd cymhwysedd ar gyfer y Gronfa Cadernid Economaidd ar gael ar gyfer ceisiadau newydd erbyn canol mis Mehefin, gan roi amser i gwmnïau baratoi eu ceisiadau. Bydd hyn yn galluogi mynediad at y £100 miliwn sydd ar ôl o’r £300 miliwn sydd wedi cael ei gymeradwyo a’i ddyrannu i gefnogi microfusnesau, busnesau bach a chanolig a busnesau mawr.\nBydd Cam 2 o’r Gronfa yn gweithredu yn yr un modd â Cham, ond mae’r cynllun ar gyfer microfusnesau wedi cael ei ddiweddaru. Bydd hyn yn galluogi cwmnïau cyfyngedig nad ydynt wedi eu cofrestru ar gyfer TAW gael mynediad at y Gronfa – rhywbeth mae llawer o fusnesau bach, yn enwedig y rhai yn y sector lletygarwch, wedi bod yn gofyn amdano.\n“Mae ein diwydiant twristiaeth yn rhan sylfaenol o’n heconomi ac yn chwarae rhan bwysig mewn llawer o gymunedau ledled Cymru. Mae llawer o fusnesau wedi addasu i helpu eu cymunedau a’r GIG – drwy roi llety i weithwyr allweddol neu bobl sy’n agored i niwed, neu redeg cynlluniau dosbarthu bwyd ar gyfer ysbytai lleol.\n“Er bod yr argyfwng wedi bod yn ergyd drom i’r sector, mae’n wych gweld bod natur groesawgar a gofalgar y diwydiant yn parhau i fod yn amlwg – hyd yn oed yn y dyddiau anodd hyn.”\nPwysleisiodd y Gweinidog yr wythnos hon mai’r pecyn cymorth mae Llywodraeth Cymru yn ei gynnig yw’r pecyn mwyaf hael i fusnesau unrhyw le yn y DU, gan gynnwys:\nBenthyciadau gwerth £100 miliwn i dros 1,000 o fusnesau drwy Fanc Datblygu Cymru;\nCynllun grantiau gwerth £400 miliwn gan y Gronfa Cadernid Economaidd – derbyniwyd dros 9,500 o geisiadau yn ystod Cam 1 y cynllun, gyda dros 6,000 o gynigion gwerth dros £100 miliwn eisoes wedi eu gwneud;\nCymorth grant ar sail ardrethi annomestig ar gyfer busnesau bach a busnesau sy’n gweithio yn y sectorau manwerthu, hamdden a lletygarwch, gyda 51,100 o grantiau gwerth dros £626 miliwn wedi eu dyfarnu hyd yn hyn.\nCyfanswm y pecyn yw £1.7 biliwn – sef 2.7% o’r cynnyrch domestig gros.\nI gloi dywedodd y Gweinidog: “Nid yw’r rheolau yn newid oherwydd yr Ŵyl Banc. Byddai codi’r cyfyngiadau nawr yn cynyddu’r risg o ledaenu’r feirws, a byddai hynny’n rhoi rhagor o fywydau mewn perygl ac yn peri problemau a chaledi ar gyfer ein heconomi ymwelwyr yn y tymor hirach. Gyda’r diwydiant, dw i’n edrych ymlaen at groesawu pobl i Gymru unwaith eto – ond rhywbryd yn y dyfodol, dim ar hyn o bryd.”\nCydnabod archebion a hysbysebu llety sydd ar gael\nI egluro ymhellach, nid yw’n gyfreithlon cydnabod unrhyw archebion mewn perthynas ag arosiadau yn ystod unrhyw gyfnod pan fydd cyfyngiadau ar waith, ar hyn o bryd hyd at 28 Mai 2020, oni bai y gofynnir ichi ailagor gan yr Awdurdod Lleol neu weinidogion Cymru at ddibenion penodol.\nI’ch atgoffa, ni ddylai busnesau hysbysebu llety sydd ar gael yn ystod cyfnod pan fydd cyfyngiadau ar waith. Os ydych yn hysbysebu drwy wefannau trydydd partïon neu’r Asiantaethau Teithio Ar-lein, cymerwch yr amser i adolygu eich cynnwys ar y gwefannau hyn a diwygio’r llety sydd ar gael gennych yn ôl y gofyn.\nCewch dderbyn neu aildrefnu archebion sydd y tu allan i’r cyfnod hwn o gyfyngiadau; fodd bynnag, mae perygl y bydd y cyfyngiadau’n parhau i fod ar waith ar y dyddiad newydd a drefnir, a chi a’ch cwsmer fydd yn gyfrifol os yw’r trefniadau newydd yn methu. Bydd rhaid ichi sicrhau bod hyn yn glir wrth wneud unrhyw gontractau. Dyma rai Cwestiynau Cyffredin.


Cyfoeth Naturiol Cymru / Mae parth cadwraeth morol eiconig Sgomer Cymru yn dathlu ei ben-blwydd yn 30 oed eleni.\nParth cadwraeth morol Sgomer yw'r unig un o'i fath yng Nghymru. Fe’i dynodwyd yn Warchodfa Natur Forol yn 1990, ac mae'n parhau i fod yn gyfle euraidd i astudio a diogelu'r amgylchedd morol.\nMae ei ddyfroedd yn ymestyn o amgylch ynys Sgomer i Benrhyn Marloes gerllaw ac mae’n enwog am ei olygfeydd tanddwr a'i ystod anhygoel o fywyd morol.\nCaiff parth cadwraeth morol Sgomer ei reoli gan Cyfoeth Naturiol Cymru, a diolch i’w leoliad, mae dyfroedd y parth yn 13.2 cilomedr sgwâr o gynefinoedd unigryw ac amrywiol. Mae wedi'i leoli lle mae rhywogaethau Gogleddol a Deheuol yn gorgyffwrdd. Mae yma amrywiaeth enfawr o fywyd gwyllt o bob lliw a llun, yn wahanol i unrhyw le arall ym Mhrydain - gan ei wneud yn lle gwych i astudio a monitro newidiadau yn yr amgylchedd morol.\nMeddai Phil Newman, Uwch Swyddog Asesu Amgylcheddol Morol CNC:\n“Yn y 30 mlynedd ers iddo gael ei ddynodi yn y lle cyntaf, mae’r safle cadwraeth morol hwn wedi gweithio gydag ystod eang o randdeiliaid o’r sectorau academaidd, masnachol a hamdden i gyflawni'r canlyniad gorau i fywyd gwyllt y môr. I lawer ohonynt, mae’n fater o barhau â’r gwaith a ddechreuwyd ganddynt ddegawdau ynghynt i ennill cydnabyddiaeth i'r ardal. Mae eraill wedi ymuno yn fwy diweddar ac, yn achos ein gwirfoddolwyr niferus, mae eu cyfraniad hyd yn oed yn fwy personol gan eu bod wedi ein helpu i gyflawni rhaglen fonitro a rheoli uchelgeisiol.\n“Mae arnom ddyled fawr i bob un ohonynt a gobeithiwn allu anrhydeddu eu buddsoddiad yn y safle trwy barhau â'r gwaith am flynyddoedd lawer i ddod. Gyda newid yn yr hinsawdd a heriau eraill yn wynebu'r amgylchedd morol, mae'n bwysicach nag erioed bod Sgomer yn parhau i ffynnu fel man dysgu a chadwraeth.”\nDyma rai o uchafbwyntiau'r 30 mlynedd diwethaf:\nMae astudiaethau rhywogaethau yn amrywio o dros 130 o rywogaethau o sbyngau i forloi llwyd, ac o wlithod môr bach a lliwgar i wyntyllau môr gosgeiddig sy'n tyfu'n araf.\nYmwelir â dros 130 o wyntyllau môr a thynnir lluniau ohonynt bob blwyddyn i astudio newidiadau ynddynt. Mae staff wedi cwblhau 2305 o ymweliadau unigol â gwyntyllau môr.\nMae saith gwaith cymaint o gregyn bylchog ag oedd yma 30 mlynedd yn ôl, ac maent wedi'u hamddiffyn rhag pob math o bysgota yn y Parth Cadwraeth Morol.\nMae gwellt y gamlas, cynefin prin a sensitif sy'n cuddio cyfoeth o fywyd gwyllt, wedi cynyddu o ran arwynebedd a dwysedd. Mae'n cael ei warchod yn y PCM gan fwiau marcio a thrwy ddarparu angorfeydd ar gyfer cychod sy'n ymweld - mae'n hawdd niweidio gwellt y gamlas os yw angorau'n cael eu llusgo trwyddo.\nMae 79 rhywogaeth o noethdagellogion (gwlithod môr) yn y PCM sy'n cynrychioli 70% o rywogaethau'r DU. Mae gwlithod môr yn ysglyfaethwyr arbenigol sy’n ddewidol iawn o ran bwyd, ac felly maent yn ddangosydd da o iechyd cyffredinol yr ecosystem.\nMae gwyntoedd o dros 110 mya a thonnau dros 13 metr o uchder wedi'u mesur.\nMae staff wedi dilyn ffawd mwy na 7430 o forloi bach;\nMae deifwyr gwirfoddol, gan weithio gyda CNC, wedi arolygu mwy na 180,040 metr sgwâr o wely'r môr yn edrych ar gregyn bylchog, pysgod, draenogod môr a gwellt y gamlas;\nMae mwy na 390,000 o bobl wedi ymweld ag arddangosfa PCM yn Martin’s Haven.\nMae mwy na 55,400 o ddeifwyr wedi archwilio'r PCM - naill ai er pleser neu i gyfrannu at yr arolwg a'r gwaith monitro;\nMae tîm PCM Sgomer yn cynhyrchu adroddiadau tystiolaeth monitro morol CNC ar ei holl brosiectau. Mae'r rhain yn darparu tystiolaeth i gefnogi nid yn unig gwaith rheoli PCM Sgomer ond hefyd i reoli Ardal Cadwraeth Arbennig Sir Benfro Forol a'r amgylchedd morol yn adroddiadau ‘Cyflwr yr Amgylchedd’ Cymru.


James Bevan – Employability at Gower College Swansea\nYou are here: Home / Newyddion a’r cyfryngau / Adnoddau / Straeon Gyrfa / James Bevan\nMehefin 17, 2021 /in Straeon Gyrfa /by Better Jobs, Better Futures\n“Dim ond chi sy’n gallu penderfynu pa mor llwyddiannus rydych chi am fod”\nCes i 9 TGAU yn yr ysgol ac es i ymlaen i astudio Safon Uwch yng Ngholeg Crosskeys. Ymgeisiais i Brifysgol Abertawe i astudio’r Gyfraith ac, ar ôl mynd drwy glirio, roeddwn i’n ddigon ffodus i gael lle. Roeddwn i’n dwlu ar y brifysgol. Dyna oedd un o gyfnodau gorau fy mywyd ac, a bod yn onest, mae’n bosib y mwynheais i ychydig yn ormod! Roeddwn i wrth fy modd yn byw yn ninas Abertawe a chael profiad ohoni, sydd lawer yn fwy na lle ces i fy magu yn Abertyleri! Roedd y brifysgol yn drobwynt pwysig yn fy mywyd. O oedran ifanc, ces i fy mwlio yn yr ysgol am fod yr un ‘deallus’ ac roeddwn i’n darged hawdd i bobl oherwydd roedd gen i ddiddordeb mewn addysg. Cafodd y bwlio effaith fawr a niweidiol iawn ar fy hunanhyder, ac roedd e wedi gwneud i fi feddwl na fyddwn i byth yn llwyddo i wneud llawer, ac yn sicr dim byd arwyddocaol na phwysig. Roedd fy rhieni’n amddiffynnol iawn a dw i’n credu y cafon nhw eu synnu’n fawr pan ddywedais i fy mod i’n mynd i brifysgol Abertawe achos dw i ddim yn credu roedden nhw’n meddwl bod yr hyder gen i i symud mas a symud ymlaen. Ond dyna wnes i, gan wybod mai’r brifysgol fyddai ddechrau gweddill fy mywyd.\nAr ôl y brifysgol, penderfynais i aros yn Abertawe a chael swydd. Yn naïf, roeddwn i’n meddwl y byddwn i’n glanio mewn swydd dda gyda gradd yn y Gyfraith ac roeddwn i’n meddwl bod llawer o swyddi ddim yn ddigon da i fi. Ond 6 mis yn ddiweddarach, roeddwn i dal yn ddi-waith, a daeth y realiti’n gwbl amlwg i fi pan fu’n rhaid i fi ymuno â’r ciw am fudd-daliadau i bobl ddi-waith, roedd gen i gwylidd mawr dros wneud hyn. Cododd yr argraff wael sydd gan bobl o bobl sy’n hawlio Lwfans Ceisio Gwaith fraw arna i, ond doedd dim byd arall amdani. Er gwaethaf fy amheuon cychwynnol, ces i gefnogaeth dda ac wedi 6 mis, ces i le ar raglen a gynhaliwyd gan Ddinas a Sir Abertawe i gefnogi pobl i gael gwaith drwy leoliadau â thâl. Fe ges i lleoliad gwaith gyda gwasanaeth dysgu gydol oes a hyfforddiant ar gyfer cyflogaeth (LLETS) ac, er gwaethaf fy ansicrwydd ar y dechrau, datblygais i lawer o sgiliau, a llawer o hunangred hefyd. Dechreuais i feddwl efallai y gallwn ei wneud wedi’r cwbl. Ar ôl 6 mis, ces i gynnig swydd fel Swyddog Cyswllt Cyflogwyr fel rhan o raglen Gweithffyrdd a pharheais i gael mwy o brofiad. Arhosais gyda’r cwmni hwn am 5 mlynedd a symudais i ymlaen i’r rôl o Gydlynydd Cynnwys Swyddi Dan Hyfforddiant. Yn 23 oed, fi oedd un o’r rheolwyr ifancaf a theimlais i’n dda amdanaf i fy hun am y tro cyntaf mewn amser hir. Roedd ffrindiau a oedd gen i yn y brifysgol ar gytundebau dan hyfforddiant ac yn ennill llawer yn llai na fi, ac roedd hyn yn help i dderbyn fy hun. O’r diwedd, teimlais i’n hyderus yn y dewisiadau a wnes i ac roedd gen i gymhelliad newydd i wthio fy hun i lwyddo yn fy amcanion gyrfa mwy.\nFy swydd rheoli gyntaf oedd cyflenwi yn ystod cyfnod mamolaeth am flwyddyn, ac ar ôl hynny, cafodd fy swydd ei dileu. Roedd yn anodd i fi am 3-4 blynedd ar ôl hyn i gyrraedd yn ôl i‘r lefel lle roeddwn i am fod. Collodd y Cyngor y cytundeb ar gyfer y swyddi dan hyfforddiant ac aeth y cytundebau hyn i Rathbone Training, lle ces i swydd, yn gyntaf fel Tiwtor Sgiliau i Hanfodol, gan symud ymlaen yn gyflym i Diwtor Arweiniol. Roeddwn i’n ôl yn gweithio mewn swyddi rheoli gyda chyfrifoldebau cynyddol ac roeddwn i’n ffynnu, ond yn bendant, roedd llawer o heriau. Fel sefydliad elusennol, nid oedd llawer o gyllid felly roedd yn rhaid i fi wneud cymaint â phosib am dâl pitw. Dechreuais i flino ac arweiniodd fy anfodlonrwydd ataf yn chwilio am gyfleoedd eraill. Dyna pryd gwelais i’r rôl fel Cydlynydd Prosiect yng Ngholeg Gŵyr Abertawe. Roedd y rôl yn ymddangos yn berffaith i fi felly cyflwynais gais, ces i’r swydd a doeddwn i fethu â chredu’r peth! Dros y tair blynedd diwethaf gyda’r coleg, rydw i wedi bod yn lwcus iawn i symud ymlaen ymhellach ym maes rheoli, yn gyntaf i rôl Rheolwr Rhaglen, cyn symud ymlaen i rôl Ddirprwy Gyfarwyddwr. Nawr, rydw i’n gwneud yr hyn rydw i wedi bod eisiau ei wneud erioed – darparu cymorth rheoli i i adran o bobl sydd ag angerdd am helpu pobl. Mae’r adran bellach yn cwrdd â phobl y bûm yn gweithio gyda nhw 11-12 mlynedd yn ôl; pobl a oedd mewn sefyllfaoedd truenus heb unrhyw obaith sydd bellach yn gallu cael swyddi, morgeisi a’u teuluoedd eu hunain. Mae’r straeon hyn yn fy atgoffa o’r hyn dw i’n ei wneud a pham y mae’r rhaglen yn hanfodol er mwyn cynnig gobaith, rhagolygon a bywyd llawn sy’n werth ei fyw i bobl.\nRhowch y cyfle gorau posib o lwyddo i chi’ch hun ac, wedyn, manteisiwch ar y gwasanaethau cefnogaeth sydd ar gael i chi. Hefyd, mae’n rhaid cael ffydd ynoch chi eich hun ac yn eich gallu. Byddwch yn ddigon hyderus i ymgeisio am swyddi sydd yn ymddangos i fod y tu hwnt i’ch cyrraedd oherwydd pan ymgeisiais i am rolau rheoli, doeddwn i byth wedi dychmygu y byddwn i’n llwyddiannus, ond petawn i ddim wedi rhoi cynnig arni, fyddwn i ddim lle rydw i heddiw. Nid chi sy’n eich dal chi’n ôl, ond yn hytrach pwy rydych chi’n credu nad ydych chi. Mae popeth yn ein dysgu i ddefnyddio profiad er ein mantais – dim ond chi sy’n gallu penderfynu pa mor llwyddiannus rydych chi am fod!\nJames yw Dirprwy Gyfarwyddwr Cyflogadwyedd Gwell Swyddi, Gwell Dyfodol. I ddarganfod sut y gallwn eich cefnogi chi, ffoniwch: 01792 284450.\nhttps://employability.gcs.ac.uk/wp-content/uploads/2021/06/James-Bevan-min-1-scaled.jpg 1707 2560 Better Jobs, Better Futures https://employability.gcs.ac.uk/wp-content/uploads/2020/07/employability-x2.png Better Jobs, Better Futures2021-06-17 14:00:482022-06-23 09:23:18James Bevan\nAngela Davies Nicola Berry


Hysbysiad preifatrwydd ar gyfer Cofrestr o Arbenigwyr yr Asiantaeth Safonau Bwyd (ASB) | Asiantaeth Safonau Bwyd\nHysbysiad preifatrwydd ar gyfer Cofrestr o Arbenigwyr yr Asiantaeth Safonau Bwyd (ASB)\nEin polisi preifatrwydd ar gyfer Cofrestr o Arbenigwyr, pam mae angen y data arnom ni, yr hyn a wnawn gyda’r data a’ch hawliau.\nView Hysbysiad preifatrwydd ar gyfer Cofrestr o Arbenigwyr yr Asiantaeth Safonau Bwyd (ASB) as PDF\nBeth sydd ei angen arnom ni a sut rydym ni'n ei ddefnyddio\nMae angen i ni gasglu eich data personol at ddibenion sifftio ceisiadau a llunio cronfa ddata o arbenigwyr ar gyfer Cofrestr o Arbenigwyr yr ASB.\nNi fyddwn ni’n casglu unrhyw ddata personol nad yw’n angenrheidiol ar gyfer cyflawni contract yr ydych yn rhan ohono, nac er mwyn cymryd y camau angenrheidiol cyn ymrwymo i gontract gyda’r ASB, gan gynnwys sifftio a dewis ceisiadau, ac unrhyw wiriadau angenrheidiol o ran cadarnhau pwy ydych chi, diogelwch neu eich hawl i weithio.\nPan fyddwn ni’n prosesu eich data categori arbennig – fel data sy’n ymwneud â monitro cyfle cyfartal – rydym ni’n gwneud hynny i gyflawni ein rhwymedigaethau cyfreithiol o ran cyflogi ac er budd sylweddol y cyhoedd yn unol â’n Polisïau Diogelu Data ac Adnoddau Dynol.\nCronfa ddata fewnol yw’r Gofrestr o Arbenigwyr y gall staff yr ASB ddethol arbenigwyr ohoni ar gyfer darnau penodol o waith. Bydd eich manylion yn cael eu hychwanegu at gronfeydd data rheoli prosiectau mewnol yr ASB.\nFel arbenigwr yn eich maes, byddwn ni’n comisiynu darnau byr o waith ad-hoc gennych chi o dan gontract i ddarparu gwasanaethau gwyddonol a thechnegol.\nOs ydych chi am fod ar y Gofrestr a chael eich contractio am waith ad-hoc, gallai methu â darparu’r wybodaeth y gofynnir amdani arwain at oedi neu i’r ASB fethu â phrosesu eich gwybodaeth at y dibenion hyn.\nDim ond cyhyd ag y bo hynny’n angenrheidiol i gyflawni’r swyddogaethau hyn y byddwn ni’n cadw gwybodaeth bersonol, ac yn unol â’n polisi cadw. Mae hyn yn golygu y byddwn ni’n cadw’r wybodaeth am 7 mlynedd wedi iddi ddod i law.\nGellir trosglwyddo’ch cais i unigolion arbenigol nad ydynt nhw o bosib wedi’u cyflogi gan yr ASB, a hynny at ddibenion sifftio a dewis ymgeiswyr i fynd ar y Gofrestr.\nYn unol â’r ymrwymiad hwn, gellir trosglwyddo eich gwybodaeth i adrannau eraill y Llywodraeth ac i Bwyllgorau Cynghori Gwyddonol yr ASB er mwyn nodi bylchau yn y meysydd arbenigedd. Dyma restr o Bwyllgorau Cynghori Gwyddonol yr ASB:\nPwyllgor Cynghori ar Ddiogelwch Microbiolegol Bwyd (ACMSF)\nPwyllgor Cynghori ar Fwyd Anifeiliaid (ACAF)\nPwyllgor Cynghori ar Wyddoniaeth Gymdeithasol (ACSS)\nPwyllgor Cynghori ar Fwydydd a Phrosesau Newydd (ACNFP)\nPwyllgor ar Wenwyndra (COT)\nPwyllgor ar Garsinogenigrwydd (COC)\nPwyllgor ar Fwtagenedd (COM)\nCyngor Gwyddoniaeth yr ASB\nNi fydd eich data monitro cyfle cyfartal, na data sy’n ymwneud â’ch gwiriadau adnabod a’ch data bancio, yn cael eu rhannu at y dibenion hyn.\nI gael gwybodaeth fwy cyffredinol, ewch i’r adran Sut a ble rydym ni’n storio’ch data a gyda phwy y gallwn ei rannu yn ein Siarter Gwybodaeth Bersonol.\nOs oes gennych chi unrhyw ymholiadau am yr Hysbysiad Preifatrwydd hwn, eich gwybodaeth bersonol neu unrhyw gwestiynau am ein defnydd o’r wybodaeth, anfonwch e-bost at ein Swyddog Diogelu Data yn yr ASB, sef Arweinydd y Tîm Rheoli Gwybodaeth a Diogelwch, gan ddefnyddio’r cyfeiriad e-bost isod.


Arweinydd Plaid Cymru yn Croesawu Cynllun Parcio am ddim i Ganol Trefi - Leanne Wood - Rhondda Plaid Cymru CYM\nPostiwyd ar January 20 2017, 5:12 yh\nDaw’r newydd wedi i Lywodraeth Cymru a Phlaid Cymru gytuno ar fenter newydd mewn parcio yng nghanol trefi.\nTrafododd arweinydd Plaid Cymru i £3 miliwn gael ei osod o’r neilltu i awdurdodau lleol wneud cais amdano er mwyn cael gwared o daliadau parcio yng nghanol trefi. Bydd hyn yn galluogi canol trefi i gystadlu gyda datblygiadau ar gyrion trefi a dylai fod yn hwb sylweddol i fusnesau bychain ac ymwelwyr â threfi.\nRoedd hyn ymysg cyfres o bolisiau a drefnwyd gan grŵp Plaid Cymru yn y Cynulliad Cenedlaethol yn gyfnewid am eu cefnogaeth i gyllideb y Llywodraeth Lafur.\nDywedodd Ms Wood o Benygraig ei bod wedi gweld â’i llygaid ei hun effaith niweidiol taliadau parcio.\n“Arferai Tonypandy fod yn dref ffyniannus ond mae wedi dioddef dirywiad dros y blynyddoedd diwethaf,” meddai Ms Wood.\n“Does dim modd ei adnabod yn awr o’r hyn gofiaf i o’r 1980au. Doedd agor archfarchnad fawr gyda pharcio am ddim wedi helpu. Mae’n amlwg fod parcio am ddim wedi bod yn fwy deniadol na thalu yng nghanol y dref.\n“Oherwydd dirywiad canol trefi fel Tonypandy y bu Plaid Cymru ers blynyddoedd yn galw ar Gyngor RCT i wneud i ffwrdd â thaliadau am barcio yng nghanol trefi. Yn ddelfrydol, byddent yn darparu parcio am ddim am nifer cyfyngedig o oriau, rhag i’r llefydd gael eu defnyddio gan bobl sydd eisiau parcio yno bob dydd.\n“Anwybyddodd Cyngor RCT ein galwadau a lleisiau’r gymuned fusnes fach dros y blynyddoedd hyn. Rwy’n deall y cyfyngiadau ar eu cyllideb, a dyna pam ei bod yn wych gallu gwneud rhywbeth arall am y peth yn nhrafodaethau cyllideb y Cynulliad.\n“Gall £3 miliwn yn ychwanegol i barcio yng nghanol trefi ond fod yn newyddion da i ganol trefi ledled y wlad sy’n ei chael yn anodd.\n“Gall y cynllun hwn gael effaith sylweddol ar ffawd holl berchenogion y busnesau bach, a’u gweithwyr, y mae eu bywiolaethau yn dibynnu ar gael stryd fawr ffyniannus. Hyd yn oed fel gwrthblaid, mae Plaid Cymru yn cadw at ein haddewidion adeg yr etholiad a byddwn yn parhau i geisio’r fargen orau i bobl yng Nghymru a’n heconomi.”\nPlaid Cymru canol trefi parcio Tonypandy